13:00 / 31.01.2019 2712 pdf Ўқиш режими + -\n1. «Фатавои Қозихон».\nБу китобнинг муаллифи имом Фахруддин Ҳасан ибн Мансур Ўзгандий Фарғоний Ҳанафийдир (ҳижрий 592 санада вафот этган). Муаллиф бу китобнинг таълифини ҳижрий 578 сана, муҳаррам ойининг ўнинчиси, чоршанба куни бошлаган.\nҲожи Халифа «Кашфуз-зунун»да «Фатавои Қозихон» китобига: «Бу машҳур ва маълум китобдир. Унга амал қилингандир. Уни уламо ва фуқаҳолар кўп ўқийдилар. Ҳукм ва фатво ила боғлиқ кишиларнинг кўз ўнгидаги китобдир. Бу китобда кўп содир бўладиган ҳодисалар, ҳожат тушиб турадиган масалалар ва умматнинг иши тушиб турадиган воқеалар зикр қилинган», деб таъриф берилган.\n«Фатавои Қозихон»нинг муаллифи уни «Расмул муфтий» деб номланган мухтасар муқаддима ила бошлайди ва унда фатво беришга оид қоидаларни баён қилади. Кейин фиқҳ китобларининг одатдаги тартибига биноан «Китобут-таҳорат»дан бошлаб кетади.\n«Фатавои Қозихон» китобининг иккинчи номи «Хония»дир. Бу китоб уламо ва толиби илмлар орасида машҳур бўлган. Шунингдек, қозилик ва муфтийлик билан машғул бўлганлар учун зарур қўлланма ҳисобланган. «Фатавои Қозихон»да ўша вақтларда воқеликда кўп учрайдиган ва тез-тез ҳожат тушиб турадиган масалаларнинг зикри келган. «Фатавои Қозихон»да берилган маълумотлар фуруъул фиқҳ китобларидаги тартиб асосида бўлган.\nМуаллифи – Абу Лайс Наср ибн Муҳаммад ибн Аҳмад ибн Иброҳим Самарқандий (ҳижрий 383 санада вафот этган). Имом Абу Лайс Самарқандий бу китобини имло қилишдан ҳижрий 376 йил-нинг жумадул аввал ойи, жума куни фориғ бўлган.\n3. «Захийратул фатавий».\nБу китобнинг муаллифи имом Бурҳонуддин Маҳмуд ибн Аҳмад ибн Абдулазиз ибн Умар ибн Моза Бухорийдир (ҳижрий 616 санада вафот этган).\n4. «Хулосатул Фатава».\nУшбу китоб имом Тоҳир ибн Аҳмад ибн Абдуррашид Бухорийнинг асаридир (ҳижрий 542-санада вафот этган). Муаллиф ўз асарининг аввалида фатво бўйича «Хизонатул воқеот» ва «Китобун-нисоб» номли асарлар ёзганини ва баъзи биродарлари буларнинг қисқача хулосасини алоҳида китоб қилишни сўраганларида «Хулоса»ни ёзганини айтади.\n5. «Фатавои Зоҳирийя».\nБу китоб Зоҳируддин Абу Бакр Муҳаммад ибн Аҳмад Бухорий Ҳанафийнинг қаламига мансубдир. У киши ҳижрий 619 санада вафот этган. Бухорода қози ва муҳтасиб бўлган.\nЗоҳируддин Абу Бакр Муҳаммад ибн Аҳмад Бухорийнинг ўзининг ёзишича, «Фатавои Зоҳирийя»да одамларга фойда берувчи кўплаб маълумотлар жамлангандир.\n6. «Жомеъул фатавий».\nБу китобнинг муаллифи имом Носируддин Абул Қосим Муҳаммад ибн Юсуф Самарқандий Ҳанафийдир. У киши ҳижрий 556 йилда вафот этган.\n7. «Фатавои Аттобийя».\nБу китобнинг муаллифи Абу Наср Аҳмад ибн Муҳаммад Аттобий Бухорий Ҳанафийдир. «Аттобийя» Бухоро маҳаллаларидан бирининг номидир. У киши ҳижрий 586 йилда вафот этган.\nАбу Наср Аҳмад ибн Муҳаммад Аттобий Бухорий Ҳанафий зоҳид олимлардан бўлган. У киши биз айтган фатво китобидан бошқа «Шарҳу Зиёдотуз-зиёдот», «Шарҳу Жомеъус-сағийр», «Шарҳу Жомеъул Кабийр», «Тафсирул Қуръон» ва бошқа китобларни ҳам ёзган.\n8. «Фатавои Сайрафийя».\nБу китобнинг муаллифи имом Маждуддин Асъад ибн Юсуф ибн Али Бухорий Сайрафийдир. У киши «Оҳу» лақаби билан машҳур бўлганлар. Муаллифнинг баъзи шогирдларининг айтишича, у киши қози ҳукм чиқариш пайтида жавобларига суянадиган имомларнинг жавобларини ёзган. Мазкур жавобларнинг баъзилари имомларнинг китобларида ёзилган бўлиб, бошқалари уларнинг жавобларига таққосланган. Маждуддин Асъад ибн Юсуф ибн Али Бухорий Сайрафий бу китобида аввал ўтган ва кейин келганларнинг китобларидан ажойиб масалаларни танлаб олган. Аммо жавобларни тартибга ҳам солмаган, сараламаган ҳам. Кейин баъзи шогирдлари уларни саралаб, тартибга солган.\n9. «Фатавои Сирожийя».\nБу китобнинг муаллифи Али ибн Усмон ибн Муҳаммад Сирожуддин Ўшийдир. Бу киши «Бадъул амолий» қасидасининг муаллифидир. Муаллиф ўзининг «Фатавои Сирожийя» китобини ҳижрий 569 йилда тугатган. Мазкур китобнинг нусхаларидан бирида «Беш юз олтмиш тўққизинчи йил муҳаррам ойи, душанба куни Ўшда, Али ибн Усмон ибн Муҳаммаднинг қўлида тугатилди» деган ёзув бўлган. Китобни тадқиқ қилган олимлар унда бошқа китобларда кам учрайдиган нодир маълумотлар борлигини таъкидлаганлар.\n10. «Фатавои Насафийя».\nБу китобнинг муаллифи Нажмуддин Абу Ҳафс Умар ибн Муҳаммад Насафийдир. У киши «Самарқанд алломаси» лақаби ила машҳур бўлган. Ҳижрий 537 йилда вафот қилган. Бу китоб Нажмуддин Абу Ҳафс Умар ибн Муҳаммад Насафийнинг ўзидан сўралган саволларга берган жавобларидан иборатдир.\n11. «Фатавий суғро» ва «Фатавий кубро».\nБу икки китобнинг номини таржима қиладиган бўлсак, «Кичик фатволар» ва «Катта фатволар» бўлади. Яъни фатволар тўпламидан иборат иккита китоб. Ушбу икки китобнинг муаллифи имом Умар ибн Абдулазиз ибн Умар ибн Моза Абу Муҳаммад Ҳисомуддин Содруш-Шаҳиддир. Ҳижрий 483 санада таваллуд топган.\nУ киши фиқҳ илмини отаси Бурҳонуддин Кабийр Абдулазиздан ўрганган. Кўп ҳаракат қилиб, ўз замонасининг пешқадам олимига айланган.\nУмар ибн Абдулазиз ибн Умар ибн Моза Абу Муҳаммад Ҳисомуддин Содруш-Шаҳид ҳижрий 536 санада, сафар ойида шаҳид бўлган. У кишини Қатвон воқеасидан кейин Самарқандда бир лаънати кофир қатл қилган. Жасади Бухорога олиб келинган.\nБу зот «Ҳидоя»нинг соҳиби Бурҳонуддин Марғинонийнинг устози бўлади. Имом Бурҳонуддин Марғиноний устози Содруш-Шаҳид ҳақида қуйидагиларни ёзади: «Ундан назар илми ва фиқҳни олдим. Мени жуда ҳам ҳурмат қилар эди. Ўзининг хом шогирдларига қўшар эди. Унинг «Кичик фатволар» ва «Катта фатволар», «Шарҳу Адабил Қозий», «Шарҳу Жомеъус-сағийр» ва «Шарҳун Нафақаот»лари бор».\n12. «Ал-Мултоқат фий Фатавий Ҳанафийя».\nБу китобнинг муаллифи имом Носируддин Абул Қосим Муҳаммад ибн Юсуф Ҳусайний Самарқандийдир. У киши ҳижрий 556 йилда вафот қилган. Бу китобни жамлаш ҳижрий 549 йилнинг шаъбон ойи охирларида тамом бўлган. Кейин китобни Жалолуддин Маҳмуд ибн Маждуддин Ҳусайн ибн Аҳмад Асрушний тартибга солган. Унга зиёда ҳам қилмаган, уни қисқартирмаган ҳам. У бу ишни Асрушнада, ҳижрий 603 йили шаъбоннинг аввалида битирган. Ҳижрий 616 йили сафар ойида ҳаммасини Самарқандда имло қилган.\n12:10 / 31.01.2019 1514\n15:10 / 31.01.2019 3535\n661 13:56 / 04 март\n1661 14:00 / 10.08.2019\nиккинчи мақола . , . , .Тоҳавий Жобир ва Абу Саъиддан ривоят қилади.Расулуллоҳ соллаллоҳу алайҳи васаллам билан сафарда эдик. Ичида ўлимтик давоми...\n1030 13:05 / 24.09.2020\n3466 11:01 / 07.11.2018


Мактабларда “Сўнгги қўнғироқ”ни ўтказишга рухсат берилди - 24.05.2021, Sputnik Ўзбекистон\nХалқ таълими вазирлиги томонидан жорий йилда“Сўнгги қўнғироқ”ни карантин қоидаларига қатъий риоя этган ҳолда ўтказишга рухсат берилди. 24.05.2021, Sputnik Ўзбекистон\nТОШКЕНТ, 24 май — Sputnik. Халқ таълими вазирлиги 25 май куни барча мактабларда “Сўнгги қўнғироқ” тадбирларини ўтказишга рухсат берди.Маълум қилинишича, тадбир карантин қоидаларига қатъий риоя этган ҳолда ўтказилиши керак. Жорий йилда 438 мингга яқин битирувчилар мактаб билан хайрлашишади.Вазирлик тадбирларни ортиқча харажатларсиз ва турли хил алоҳида кийим-кечак, безак, совғалар ва шу кабиларга катта маблағ сарфламасдан ўтказишни сўраган. Эслатиб ўтамиз, аввалроқ Ўзбекистон мактабларида якуний имтиҳонлар 26 майдан бошланиши хабар қилинган эди. Жорий йилда барча умумтаълим мактабларида босқичли назорат ва якуний давлат имтиҳонлари ўтказилади.\n© телеграм канал "Таълим" Последний звонок\n© телеграм канал "Таълим"\nХалқ таълими вазирлиги томонидан жорий йилда“Сўнгги қўнғироқ”ни карантин қоидаларига қатъий риоя этган ҳолда ўтказишга рухсат берилди.\nТОШКЕНТ, 24 май — Sputnik. Халқ таълими вазирлиги 25 май куни барча мактабларда “Сўнгги қўнғироқ” тадбирларини ўтказишга рухсат берди.\nМаълум қилинишича, тадбир карантин қоидаларига қатъий риоя этган ҳолда ўтказилиши керак. Жорий йилда 438 мингга яқин битирувчилар мактаб билан хайрлашишади.\nВазирлик тадбирларни ортиқча харажатларсиз ва турли хил алоҳида кийим-кечак, безак, совғалар ва шу кабиларга катта маблағ сарфламасдан ўтказишни сўраган.\nЭслатиб ўтамиз, аввалроқ Ўзбекистон мактабларида якуний имтиҳонлар 26 майдан бошланиши хабар қилинган эди. Жорий йилда барча умумтаълим мактабларида босқичли назорат ва якуний давлат имтиҳонлари ўтказилади.


Илк буклама смартфон тайёр, аммо бу Apple ёки Samsung маҳсулоти эмас... - Terabayt.Uz\nИлк буклама смартфон тайёр, аммо бу Apple ёки Samsung маҳсулоти эмас...\nҚайрилма экранли, букланувчан смартфонлар яратиш борасида айрим машҳур ва илғор смартфонсозлар ҳаракат қилаётганидан хабарингиз бор. Бироқ тез орада биринчи буклама смартфонни унчалик ҳам танилмаган бошқа технологик компания тақдим этади, деб ёзади AndroidAuthority.\nМазкур йўналишда биринчи бўлиш учун етакчи технологик компаниялар бор кучлари билан олға интилмоқдалар. Жумладан, Samsung компанияси букилувчан смартфонни сертификатлаш бўйича Корея радиотадқиқотлар агентлигига патент аризасини топширган. Унинг асосий рақиби – Apple компанияси ҳам иккита букланадиган дисплейдан иборат смартфон конструкциясини патентлаган.\nТўғри, «анча олдин» – 2011 йили Sony компанияси ҳам бу борада тажриба қилиб кўрган – Tablet P русумли йиғма планшет яратган. Бироқ унда ҳар бири 5,5 дюймлик диагоналга ва катта ромларга эга иккита дисплей мавжуд эди.\nХулласи калом, улкан дисплейли, аммо ихчамлик учун икки буклаб ишлатиш ҳам мумкин бўлган смартфонлар эрасини Хитойнинг ZTE компанияси бошлаб бермоқчи. Унинг кодли номи Axon Multy бўлган смартфони Full HD сифатли иккита дисплейга эга. Қурилмани ёйганда улар диагонали 6,8 дюймга эга бўлган катта битта дисплейга айланади. Букилган ҳолатида эса бу девайс оддий смартфондек кўринади, ёйилганида – планшетга айланади.\nAxon Multy тақдимоти шу йилнинг 17 октябридаёқ бўлиб ўтади, дейилади хабарда. ZTE’нинг буклама смартфон-планшети ҳақидаги бошқа тафсилотлар ҳозирча маълум қилинмаган. Бироқ аввалроқ таниқли инсайдер Эван Бласс айни шу модел ҳақида хабар берган. Балки ўша хабардаги прогнозлар рост чиқар – буни билиш учун бизни кузатиб боринг.\n#ZTE #андроид смартфон #Планшет #янги технологиялар #Axon Multy


Ернинг ижараси / Ислом молияси\nHome Маълумот ва таҳлилТаҳлил\tЕрнинг ижараси\nby Muhiddin 19.09.2021\n19.09.2021 96 views\nУмуман олганда, ернинг ижараси жоиз. Шофеъийлар ижарага олишдан мақсадни баён қилиш билан ерни ижарага олиш жоиз бўлишини айтишган.\nЕрни сув, ўтлоқ, экин ёки шунга ўхшаш бошқа нарса билан бирга қўшиб ижарага олиш борасидаги ҳукмлар қуйида келади:\nА. Ернинг сув ёки ўтлоқ билан бирга ижараси\nБу турдаги ижара умумий тарзда иттифоқан жоиз.\nБ. Экин экиладиган ерларнинг ижараси\nМазҳаб фақиҳлари ерни экин экиш учун ижарага беришни жоиз дейишган. Жумҳур фақиҳлар ерни тайин қилиш ва миқдорини баён қилишни вожиб эканини айтишган. Шофеъий ва ҳанбалий олимлар ижарага берилаётган ерни кўришни шарт қилганлар. Чунки ердан олинадиган манфаат унинг ҳолати, жойлашган ўрни ва сувга яқинлиги каби жиҳатларга боғлиқ бўлади. Бу нарсалар эса сифатлаш билан эмас, балки ерни бориб кўриш билан билинади.\nМоликийлар кўришни шарт қилмаганлар. Уларнинг наздида Ернинг ижараси “Фалон ҳовуз бўйидаги еримдан икки гектарини ёки фалон еримдан ярим гектарини ижарага бердим”, дейиш билан ҳам жоиз бўлади. Мазкур ҳолатда ўша ажратилган миқдор томонини, масалан, денгиз тарафдан, деб тайин қилиши керак бўлади. Экин экиладиган ер унумдорлиги бир хил бўлса, қайси томон эканлигини тайин қилмаслик ҳам жоиз.\nАгар ернинг унумдорлигида фарқ бўлса, ижарага берилаётган томонни тайин қилиш лозим бўлади. Бироқ ердан муайян қисмини, масалан, тўртдан бир ёки ярмини ижарага бераётган бўлса, ўша қисм жойлашган томонни тайин қилмаса ҳам ижара жоиз бўлади. (давоми бор)\nМанба: “Катта фиқҳ энциклопедияси” асосида тайёрланди\nИслом молиясида ижара (I қисм)\nАнглия: мусулмонлар таълим учун ҳалол кредитни талаб қилмоқда\nЛюксембург: Европадаги мўжаз мамлакатда ислом молияси ривожи\nҒАРАРНИНГ РУХСАТ ЭТИЛГАН МИҚДОРИ\n2021 йилнинг биринчи ярмида чиқарилган Сукуклар ҳажми 100...\nАНЪАНАВИЙ БАНКНИ ИСЛОМ БАНКИГА ЎЗГАРТИРИШ ЖАРАЁНИ (1-қисм)\nИСЛОМ БАНКЛАРИДА ХАТАР (РИСК) ЛАРНИ БОШҚАРИШ (1-ҚИСМ)


ЎЗ ЖОНИГА ҚАСД ҚИЛИШ – ОҒИР ЖИНОЯТЛАРДАН БИРИДИР\nБугунги кунда ўз жонига қасд қилиш муаммоси ҳанузгача кишини ташвишга солиб келмоқда. Инсон ҳаёти давомида дуч келадиган ҳар қандай синов, қийинчилик, муваффақиятсизлик, мусибатларга сабр қилиб, Аллоҳ таолонинг раҳматидан умидвор бўлиб яшаса, Яратганнинг раҳматини топган бўлади.\nТурли шайтоний васваса, тушкунлик ва умидсизликка берилмай, Инсон деган улуғ номга мувофиқ иш тутиши керак бўлади. Зеро, Аллоҳ таоло Одам фарзандларини мукаррам қилиб яратган бўлиб, Қуръони каримда баён қилинган.\nАбу Ҳурайра розияллоҳу анҳудан ривоят қилинган ҳадиси шарифда Расулуллоҳ соллаллоҳу алайҳи васаллам бундай дейдилар: “Ким тоғ тепасидан ташлаб, ўзини-ўзи ўлдирса, ўлгандан сўнг жаҳаннамда ҳам шу хил азобга гирифтор бўлади. Агар заҳар ичиб ўзини-ўзи ўлдирса, жаҳаннамда ҳам абадий шу азобга мубтало бўлади. Ким ўзини темир парчаси билан ўлдирса, ўша кимса темир парчаси қорнига суқилган ҳолда жаҳаннам ўтида абадий қолади” (Имом Бухорий ва Имом Муслим ривоят.\nЯна бошқа бир ҳадиси шарифда:“Ким ўзини-ўзи бўғиб ўлдирса, дўзахда ҳам шу хил азобга қолади ва ким ўзини олов билан ўлдирса, дўзах оловида ҳам худди шундай азобга қолади”, – деганлар (Имом Бухорий ривояти).\nИнсон борки унинг бошига турли хил мусибат ва муаммолар тушиши табиий ҳол. Бу мусибатларни енгиб ўтиш ҳақиқий мусулмон инсоннинг ишидир. Бирор синов келса, осмону фалакни бошига кўтариб аййуҳаннос солиб, дод-фарёд қилиш, ўз жонига қасд қилишни барча ташвишлардан қутилишнинг ягона йўли деб билиш – имоннинг заифлигидандир. Ваҳоланки, бу услуб ечим эмас, балки энг буюк азоб-уқубатнинг бошланишидир.\nШу муносабат билан афсус ила зикр қилибўтиш лозимки, ҳар-хил йўллар ила ўз жонига қасд қилиш воқеалари айниқса аёллар ва ёшлар ўртасида рўй бериб турибди. Бу мудҳиш ҳолатлар Ислом шариатида қоралангани баробарида Аллоҳ таолонинг қазойи қадарига ҳам туғён қилиш саналади. Қолаверса киши ўз хешу-ақраболарини ва ота-оналарини ҳам оғир кулфатга солиб қўйишга сабаб бўлади. Бунинг оқибатида болалар етим қолмоқда, оилалар пароканда бўлмоқда.\nАллоҳ таолога шукрки, биз, мусулмонлар, яшаш учун ҳамма шароитлар тўлиқ муҳайё қилинган, тўкин, тинч ва фаровон жамиятда яшамоқдамиз. Бундай адолатли жамиятда яшаш айни саодатдир. Аммо бесабрлик ила ношукрлик қилинса, оқибати хайрли бўлмайди!


Исмат Хушевнинг “Мирзиёев Судлар устидан оғир ҳукм ўқиди” номли мақоласини ўқиб…\nБош мақола, Инсон ва қонун | 06/27/2017 9:13 AM 22019 марта ўқилди\n06/27/2017 at 5:24 PM\nБўритошнинг ўғли Шуҳрат Бош прокуратурада УСО бошлиғи, Темур Алимов, Рашит Қодировнинг кадрлари ҳали амалда,Тошкент вилояти прокурори Ж.Файзиев ўғрилар билан ҳамтавоқ.., президент эса порахўрларга амал бериш орқали буюк ислоҳат қилмоқчи…\n06/28/2017 at 2:51 PM\nҲурматли Бўрибой ака!\nХудди сиз айтаётган гапни Шавкат Миромонович юксак минбардан айтдилар.\n“Бир иккитаси жуда катта иллат қолдириб кетган,пораҳўрлик иллатини деб”!!!\nБу гап бекорга айтилгани эмас.\nМинг афсуслар бўлғайким Президентимизнинг ҳар бир айтаётган гаплари ва ҳаётий талабларинининг ижроси ҳам айнан ўша иллатларнинг хукмида қолиб кетаяпди.\nҚарийиб бир йилдан буён кутилаётган улкан ўзгаришларнинг депсиниб,пишқириб туришининг сири ҳам шу иллати кадрлардадир.\nБўритош Мустафоев ва Рашитхон Қодировларнинг қолдирган иллат кадрларининг ўзиёқ катта бир армияни,энг даҳшатлиси эса ҳалқимиз ва Ватанимизнинг бугуни ва келажаги учун мутлоқ қарши бўлган диверсион қўпорувчи хоинлар АРМИЯСИ эканлигидир.\nУлар ўз чўнтаклари ва мақсадлари йўлида ҳар қандай инсонни қаматиб,ўлдириб йўқ қилишга тайёр бўлган кимсалардир.\nЎтган чорак аср мобайнида улар шунақа кучлик қўпорувчилик тизимини яратишдики бугунги кунда уларнинг гуруҳи жамиятнинг ҳар бир буғинида мустаҳкам жойлашиб олган.\nОддий бир доимий жабрланувчидан тортиб,сохта гувоҳларгача!!!\nАдвокатдан тортиб терговчигача!!!\nПрокурордан тортиб қози бобогача!!!\nҚамоқхона нозиридан тортиб гўрковгача бўлган улкан бир жиноий Аримия аъзоларидирлар.\nХудди ана шу Шухратбой 2004-2007 йиллар Самарқанд вилояти прокуратурасида ишлаб юрган замонида “Мустафоевчилар” гуруҳининг вакили Эргашев Жамшид Қутбиддинович орқали менга мурожаат қилган эди.\nХусусий корхонамдан давлатга мунтазам солиқ тўлаб келар эдим ва албатта ҳар бир метр куб ишлаб чиқарилаётган гранит харсанглари бухгалтерия хисоботидан ўтар эди.\nНатижада бир йил мобайнида улкан сумма солиқ тўланар ва албатта шунга яраша йил охирида катта фойда ҳам қолар эди.\nМен ушбу олинган фойданинг бир қисмини Самарқанд шахрининг ободонлаштириш ишларига хайрия қилишга қарор чиқарган эдим ва албатта бошқа хайрия ва ёрдамлар ҳам давлатга ажратилиб турилар эди.\nБир йилга камида 15-20 миллион сўмлик (Доллар хисобида 15-20минг доллар) хайрия ажратишга қилган қарорим “Мустафоевчилар”ни мутлоқ безовта қилиб юборди\nВа Жамшид Эргашев менга Шухратбой Бўритошевичнинг саломини етказди.\nНима эмиш; Давлатга маълум бир миқдорда солиқ тўлаб туриб фойдани Шухратбой ва гуруҳи билан тенг иккига бўлишсам узоқ йиллар тинч ва осойишта ишлашим,менга ва яқинларимга хеч ким тегина олмаслиги ҳақида таклиф эди.\nУшбу таклиф менга Хатирчи туманининг Халимов номидаги жамоа хўжалигида жойлашган Қутбиддин Эргашевнинг хонадонида айтилган эди.\nЖамшид Эргашевнинг отаси Қутбиддин Эргашев узоқ йиллар турли районларда милиция бошлиғи бўлиб келган инсон эди.\nЎғлининг ушбу гапларини эшитиб жуда қаттиқ дарғазаб бўлдилар ва уни қаттиқ койиб бердилар.\nБу инсон ҳақида ким нима десин аммо лекин шу даврада айтган гаплари хамон менинг қулоғимда ҳар бир сатригача турибди.\n“Биз ҳалқ фаровонлиги ва Ватан тинчлиги учун,мамлакатнинг ривожланиши ва адолат қарор топиши учун бутун умримизни сарф қилдик.\nМана бугунги орган ходимларининг гапи,бу туришда нима билан тугайди охири билмадим деб ўғлига жуда қаттиқ гапирган эдилар.\nВа албатта мен ушбу таклифни қабул қилмадим ва оқибатда тинимсиз текширувлар ва сохта жиноят ишлари ва узлуксиз судлар гирдобида қолдим.\nОхир оқибат ташкилотимни бутунлай талон тарож қилишиб,мол мулкимни босқинчиларча эгаллаган ушбу жиноий гурух токи бугунги кунларгача ҳам менинг техникларимдан мунтазам фойдаланиб ишлаб келишмоқда.\nДавлтга солиқ тўлаяпдилар деб айта олмайман.\nМингдан бирини тўлаган пуллар солиқ хисобланмайди!\nМенда барча далил исботлар етарлик.\n“Мустафоевчилар” узоқ йиллар давомида тўплаган миллиардлаб долларлари кучи билан ўзларини боса олмай,оёқлари ердан узилгани ҳолида учиб юришибди.\nУларнинг кучи шу йилнинг охиригача етадими йўқми бу ҳали улкан савол остида турибди!\nБиз Шавкат Миромоновичдан кутаётган ислоҳотларнинг энг катта душмани ана шулардир.\nЖамиятимиз қон томирига мустаҳкам ўрнашиб.қонини сўриб ётган ушбу зараркунанда каналардан холис бўлмас туриб мамлакат оёқга туриб кетишидан умид қилиш фойдасиз.\nУларни таг томири билан супуриб,кесиб ташлаш керак!!!\nЯқин кунлар ичида катта мақола ёзиш ниятим бор,худо насиб этса уларни ҳар бир жиноятининг исботи билан исми фамилияларини ёзган ҳолда фош қилиш ниятидаман.\n06/27/2017 at 9:54 AM\nЧУКАЁТГАН ОДАМ, СУВДАГИ ОДДИЙ АРЗИМАС ЧУПГА ХАМ ОСИЛИБ, НАЖОТ ИСТАБ КОЛАР ЭКАН.\nШУ КАБИ БУ СУДЬЯЛАР.. ПРОКУРОРЛАР КАРИМОВ БЕРГАН ОГУ ТАЪСИРИДА РОСА ХОВЛИКИШДИ ВА ХАЛИ ХАНУЗ ОТДАН ТУШСАЛАРДА… ЭГАРДАН ТУШГИЛАРИ КЕЛМАЁТИБДИ.\nШУ БОРАДА… ФАРГОНА ВА АНДИЖОН ВИЛОЯТИ ХОКИМЛАРИНИ ХАМ САЛ ТАРТИБГА ЧАКИРИБ ТАНОБИ ТОРТИБ КУЙИЛМАСА, БУ ИККИСИ УТПА ХАДДАН ОШИБ КЕТИШДИ.\nУТГАН ЙИЛИ АНДИЖОН ВИЛОЯТИ ХОКИМИ ФЕРМЕРЛАРГА КАРАТА, ХАР БИРИНГНИ ЕРИНГНИ.. ХОСИЛИНГНИ ВЕРТОЛЕТДАН ТУРИБ КУЗАТАМАН ВА КИМНИ ХОСИЛИ КАМ БУЛСА, ВЕРТОЛЕТДАН ЕРГА УЛОКТИРАМАН ДЕЯ ДУК КИЛГАНДИ. ШУХРАТ ГАНИЕВ ФАРГОНАЛИКЛАРНИ ХАММАСИНИ УРАДИ ШЕКИЛЛИ БУ КЕТИШДА…\nОГЗИДАН БОДИ КИРИБ ШОДИ ЧИКАДИ ИККОВИНИЯМ….ХУШ БУ БИЛАН НИМАГА ЭРИШАДИ? ???БУЛАРДАН СУКИШ ЭШИТГАН ВА КАЛТАК ЕБ БЕОБРУ БУЛГАН ФЕРМЕРЛАРНИ БОЛАЛАРИ ЭРТАГА КАТТА БУЛИБ.. БУ ХОКИМЛАР КОЛИБ.. БОШКА ХОКИМЛАРНИ ХАМ СУКАДИГАН БУЛАДИМИ??? ШУМИ ЭРИШИЛГАН ФОЙДА??? ОДДИЙ ХАЛК БУЛМАСА.. БУ ВА БОШКА ХОКИМЛАР КИМГА РАХБАРЛИК КИЛАДИ??? УЛГАНЛАРГАМИ??? ХАЛКИНИ КАКШАТИБ, БУГДОЙИНИ ТОРТИБ ОЛИБ, ЭКИНЗОРИНИ БУЗДИРИБ, РДЛИЙ ОДАМЛАРНИ БОЛА ЧАКАСИ РИЗКИНИ КИЙИБ, ТУНДА УЗ УЙИДА БЕМАЛОЛ УХЛАШ УЧУН, ОДАМЗОД ВАХШИЙ ХАЙВОН БУЛИШИ КЕРАК БУЛАДИ…


Мен фақат Қуръонни очган эдим... | Azon.uz - Ахборот-таҳлилий портал\n1658 23:00 01.06.2020\nЙиллар ўтди. Мен турмушга чиқдим, икки фарзанднинг онаси бўлдим. Ва бир куни яна черковга боргим келди. Аммо у ерда болаликдаги илиқликни ҳис қилмадим. Черков роҳибалар ҳақида миш-мишлар, оиладаги зўравонлик ва турли кўплаб жанжаллар билан тўлиб-тошган. Сабаби нима бўлса ҳам мен бу жой болаликдаги каби бўлганини ҳис қилолмадим.\nБолалигимда, мен бирон бир нотўғри иш қилсам ёки Худонинг ёрдамига муҳтож бўлганимни ҳис қилсам, энг яқин черковга борардим. Худодан илтижо қилиб нажот ва афв сўрар эдим. Вояга етганимда, кроватим олдида тиз чўкиб, Раббимизга ибодат қилдим. Худди отам ўргатганидек, Худодан мени тўғри йўлга бошлашини, гуноҳларимни кечиришини ва бошқалар учун яхшилик қилишимни сўрадим. Чунки мен ўзимнинг ишончимни йўқотган эдим ва илгари қалбимда бўлган эътиқодлар янада узоқлашгандек эди.\nЭртаси куни мен Инжилни сотиб олиб, уни болаликда орзу қилганимдек: охиригача ўқишга қарор қилдим. Уйим яқинидаги маҳаллий китоб дўконига бориб пештахтадаги Инжилларнинг бир нусхасини олдим. Лекин тўғридан-тўғри кассага бориш ўрнига китобни очиб варақлай бошладим. Бир пайт кўзим яна бир китобга тушди. Устига “Қуръон” деб деб ёзиб қўйилибди. Инжилни қўйиб, мен Қуръонни олиб, очдим ва у ерда Нуҳ, Иброҳим, Мусо ва Юсуф каби пайғамбарлар билан бирга Исонинг исмини кўриб ҳайрон бўлдим.\nМусулмонлар биз имон келтирган пайғамбарларга ишонишларини кўриб ҳайрон қолдим. Натижада мен Инжилнинг ўрнига Қуръонни сотиб олиб, уйга олиб кетдим. Китобни ўқир эканман, кеча Худодан сўраган тўғри йўлдаги ҳидоят менинг қўлимда эканлигини англаб этдим. Вақт ўтиши билан Қуръондаги хабарлар бутун инсоният учун мўлжалланганлигини тушундим. Шундан кейин мен дарҳол Исломни қабул қилдим. Аллоҳ Қуръони Каримда шундай дейди:\n“Бугун Мен сизлар учун динингизни комил қилдим...” (Моида, 3)\n... У сизга ўзидан олдингиларини тасдиқловчи Китобни ҳақ билан туширди... (Ол Имрон, 3)\nКўпчилигимиз биламизки, Инжилнинг Янги Аҳди Исо алайҳиссаломнинг вафотидан кейин ўнлаб йиллар ўтгандан кейин китоб қилинган. Бундан ташқари, Инжил асрлар давомида қайта-қайта кўчирилган ва натижада унинг ҳозирги шакли асл нусхасидан кескин фарқ қилади. Аллоҳ таоло бизнинг буни билишимизни истайди ва Қуръонда бу ҳақиқатга ишора қилади.\nМенимча, агар кимдир тўғри йўлдан боришни истаса, дуо қилиб, чин дилдан Худодан Тўғри йўл, нажот ва мағфират сўраса – инша Аллоҳ ўша бандани Исломга йўналтиради.\nОйша Ҳасан (Жаклин Рут Пью)\nҚуръон Илм иймон Махсус Мақолалар\n1228 09:56 06.07.2020\n1013 19:30 05.07.2020\n1211 17:30 05.07.2020\n933 12:00 05.07.2020\n1054 07:00 03.07.2020\n5430 11:54 02.07.2020


Хазинанинг «ўғирланган қисми» ёки Жадид Мансуров ва унинг сафдошлари « Ўзбекистон Халқ Ҳаракати\nХазинанинг «ўғирланган қисми» ёки Жадид Мансуров ва унинг сафдошлари\n04 October 2019 - 6:05\nСССРнинг Ўрта Осиёдаги ГПУсида тўпланган «Товар» ва Правители» деб номланган махфий ҳужатлар мажмуидан китобхонимиз хабардор. «Правители»даги маълумотлар асосан амирлик хазинасининг Бухоро совет ҳукумати ва коммунистик партияси раҳбарлари томонидан «ўғирлангани» ва «ўзлаштирилгани»га оид. Шуни алоҳида таъкидлаш лозимки, ГПУнинг бу хуфячилар томонидан тайёрланган маълумотларида ҳеч шубҳа уйғотмайдиган асосли ҳақиқатлар билан бир қаторда тахмин ва гумонлар ҳам мавжуд. Бизнингча, уларнинг қайси бири ҳақиқат, қайси бири туҳмат эканлигини тўла аниқлашнинг иложи йўқ. Шунинг учун ҳам биз уларни русчадан ўзбекчага ағдариб, қандай мазмунда бўлса шундайлигича, бироз қисқартириб ва умумлаштирган ҳолда айнан баён этишни мақсадга мувофиқ деб билдик. Чунки китобхонимиз уларнинг мазмун ва моҳиятини ўзи англаб олади, деган умиддамиз.\nГПУ ҳужжатларида амирдан қолган хазинани топиб, уни ўзлаштириб олган деб кўрсатилганларидан энг кўзга кўринарлиси Мирзо Муҳиддин Мансуров ва унинг ўғиллари Мирза Исом, Мирза Мансур, Мирза Абдулқодир, Мирза Хайрулло Муҳиддиновлардир. Ҳужжатларда уларнинг хазина билан боғлиқ бир қатор хатти-ҳаракатлари баён этилган. Лекин уларнинг бирортасининг ҳам «кирдикори» фош этилиб жавобгарликка тортолмаган. Аммо гап шундаки, бу маълумотлар кишини бевосита ўзига тортади ва бефарқ қолдирмайди.\nЎшалардан бири «Бухоро амирига тегишли бойликлар ва унинг БХСР ташкил топиши олдидаги ҳлати ҳақида маълумотнома» деб номланган бўлиб, у Юдин деган ходим томонидан тайёрланган. 1920 йил 20 июнда эса маълумотнома Ўзбекистон ССР Давлат Сиёсий бошқармаси раиси ўринбосари Гофецкий томонидан махсус йўлланма хат билан СССРнинг Ўрта Осиёдаги Махсус Давлат Сиёсий бошқармасининг ваколатли вакили Бельскийга юборилган. Унда шундай дейилган: «Бухоро инқилоби пайтида Мирза Муҳиддин Мансуров амирдан қолган хазинани ҳисобга олуви Марказий комиссия раиси бўлган. У ўша пайтда амирнинг қамоққа олинган мирзаларига ҳукумат номидан агар амирнинг хазинаси қаерда сақланиб қолганлигини кўрсатсанглар озод қилиб юборамиз, деб ваъда бериш билан бирга, уларга тазйиқ ўтказади. Бунга ишонган маҳбуслар (Мирза Умар ва Мулла Мирза — С.Х.) эса, 17 сандиқ олтин ва бриллиантлар кўмилган жойни ошкор қиладилар. Бу 17 сандиқ бойликни, у Мирза Умар билан Мулла Мирзаларнинг ёрдамида топиб, ўзиники қилиб олади. Бироқ хазина топилган кечасиёқ Мансуровнинг буйруғи билан Мирза Умар отиб ташланади. Мулла Мирза эса Бухоро шаҳридан номаълум бир томонга олиб чиқиб кетилади. Мана шундай йўл билан Бухоро амирининг хазинаси ва унга жуда яқин бўлган қозикалоннинг тахминан 30 миллион сўмлик бойлиги Мансуровнинг мулки бўлиб қолади». Шуни ҳам қўшимча қилиш керакки, «Маълумотномада амирнинг қимматбаҳо тожи ҳам Мансуровнинг қўлида бўлган деган фикр бор.\nМирза Муҳиддин Мансуров Бухородаги жадидчилик ҳаракати асосчиларидан. У Бухоро тарихига оид ҳужжат ва китобларда қайд этилишича, дастлаб биринчилар қаторида ўз уйида жадид мактаби очган. 1910-1917 йилларда махфий фаолият юритган жадидларнинг «Тарбияи атфол» («Болалар тарбияси») номли маърифий ташкилоти ҳамда ошкора чоп этилган тожикча «Бухорои Шариф » (1912-1913) йиллар газетасига ҳомийлик қилган. Жадидчиликни моддий маблағ билан таъминлаб турган савдогар бойлар қаторида туриб, халқ манфаати, маориф ва маърифат йўлида каттагина ишларни амалга оширган.\nУ Ёш бухороликлар партияси ташкил топиши ва фаолият юритишида энг фаол ташкилотчилардан ҳисобланган. Шунинг билан бирга М.Мансуров бошқалар қатори амирнинг 1917 йил 7 апрелда ислоҳот ўтказиш ҳақидаги «Манифест»ни имзолашига ҳам катта ҳисса қўшади. Жадидларнинг 8 апрелдаги кўча намойиши фожиа билан якун топиб, 30 киши қамоққа олинганидан кейин Ёш бухороликлар партияси Марказий Қўмитаси раиси этиб сайланади. Шундан сўнг ўз фаолиятини Москвада давом эттиради. 1919 йил ноябрида Шарқ халқлари коммунистик ташкилотлари Марказий бюроси қошида Бухоро бўлими ташкил этилишида фаоллик кўрсатиб, Москвада «инқилобий тажриба» ортттиради, тарбияланади.\nФайзулла Хўжаевнинг гувоҳлик беришича, М.Мансуров амирнинг 1917 йил апрелдаги ислоҳот ҳақидаги манифести билан боғлиқ ҳолда юз берган қатағонлик сабабли Когон шаҳрига қочиб ўтиб, Ёш бухороликлар сафига уч ўғли билан келиб қўшилган. Бундан олдин эса у амирнинг савдо соҳасидаги энг ишончли киишиси, машҳур карвонбоши Азизов билан шахсий рақобатда бўлиб, бу кейинчалик сиёсий мухолифатга айланиб кетиши сабабли амирдан чўчиган ҳолда Бухородан кетади.\nУмуман олганда, М.Мансуров амирликда кўзга кўринган йирик савдогар бой, миллат маърифати ва тараққиёти фидойиси, амирга қарши бўлган жадидлардан бири. Шунинг учунг ҳам у Бухорода коммунистик босқинчилар ёрдамида Ёш бухороликлар давлат тўнтариши ясаб, амирни мамлакатдан бадарға этгач, Бухоро совет ҳукумати таркибига киради ва ўта муҳим лавозимларни эгаллайди.\n1923 йилга келиб, М.Мансуров 63 ёшга тўлиши муносабати билан қарилик баҳонасида ҳукумат таркибидан чиқиб, қоракўл, жун ва бошқалар савдоси билан машғул бўлади.\n«Товар»даги Мансуровга тегишли маълумотлардан яна бири 1928 йил 17 мартдан то 1 апрелгача Бухорога Москвадан махсус топшириқ билан келган, номи кўрсатилмаган вокалотли бир ходимнинг ҳисоботидир. Бу ҳисобот каттагина ҳажмда бўлиб, қуйидаги мавзуларга бўлинган: 1) «Муҳиддиннинг бойлиги»; 2) «Мирза Муҳиддиннинг бойлигини бошқа гувоҳлар қандай аниқлангани»; 3) «Қозикалоннинг хазинаси аниқ ва аста-секинлик билан Муҳиддиновнинг қўлига ўтгани»; 4) «Мирза Муҳиддиннинг қозикалоннинг бойлиги ҳақида айтганлари»; 5) «Муҳиддиновлар оиласи ҳақида баъзи бир мулоҳазалар»; 6) «Бухоро амирининг бойлиги ва у сақланадиган жойни тўла-тўкис биладиган шахслар».\nҚуйида бу ҳисоботнинг ўзбекчага ағдарилган қисқача матнини келтирамиз: «Муҳиддиннинг бойлиги масаласи кейинги пайтларда бир неча бор кўтарилмоқда. Бу масала билан нафақат Бухоро, Тошкент, Самарқанд, шунингдек, Москва ҳам қизиқмоқда. Москваниннг сиёсий архивида Файзулла Хўжаевнинг ўрт. Рудзутакка, агар ҳукумат Мирза Муҳиддин Мансуров ва унинг қариндошларини қамоққа олишга розилик берса, СССР омборига ўттиз миллион сўмлик маҳсулот ва бойлик қайтарилиши ҳақида айтганлари сақланмоқда. Мирза Муҳиддин М ансуров эса, Ф.Хўжаевнинг бу баёнотини шунчаки ҳазил деб айтмоқда.\nМирза Муҳиддин кейинги йилларда ўз капитал маблағи ва бойлигини чет элга ўтказиб юбориш учун жиддий машғул бўлмоқда. Дастлаб у хорижга ҳаж сафари баҳонасида кетмоқчи бўлди. Лекин бунинг иложи бўлмади. 1923 йилда унинг ўғли Мирза Хайрулло қоракўл тери савдоси билан хорижга чиқади. Бундан фойдаланиб, Муҳиддин Мансуров савдодан тушган етти юз минг нақд пулни ва махфий равишда четга олиб ўтилган бриллиантлар ҳисобидаги икки ярим миллионлик олтин пулни Германияга ўтказишга муваффақ бўлади.\nМирза Хайрулло бу пулларни ўз номидан Германиядаги банклардан бирига қўяди. Бироқ, унинг бу ўзбошимча ҳаракатидан чол (отаси — С.Х.) норози бўлади. У капитални ўзининг номига қўйилишини хоҳлаган эди-да! Ҳозиргача ҳам Мирза Муҳиддин М ансуров буни эсидан чиқар олганича йўқ.\nМансуров бундан бошқа ўз бойлигини хорижга ўтказишнинг иложи бўлмаганлиги сабабли, шундан сўнг савдо агентлари орқали сармоясини Москва, Боку, Тошкент, Самарқанд, Душанбега ўтказади. У қоракўлчиликка катта маблағ сарфлайди. Бухоро атрофидан, Қўрғонтепадан ва бошқа жойлардан қоракўл қўйларни қўраси билан сотиб олади. Шунингдек, у пахтачиликка ҳам пул сарфлайди…\nМансуровнинг шу усулда ўз капиталини маълум жойларга сарфлашдан мақсади, СССРда қоладиган оила аъзоларини пул билан таъминлаш бўлган эди. Ўзи эса қандай қилиб бўлмасин хорижга ўтиб кетишнинг пайида бўлди. Мана шундай мақсади умидида амалга оширган хатти-ҳаракатларидан бири, у ўзининг таниши, синашли жўраси А.А.Гелликниннг хотини Зинаида Григорьевна Гелликка сохта никоҳ билан Москвада уйланиши бўлди. Бунинг эвазига ўз хотинини қўйиб, унинг Мансуровга турмушга чиқишига «рози» бўлганлиги учун А.А.Геллик ўз «дўсти»дан 100 минг сўм олган. Бунга Мансуровнинг ўғли ва неваралари гувоҳ.\n3. Г.Геллик М.Мансуровга ўз мақсадини амалга ошириш, яъни чет элга қочишга ва бойликларини хорижга ўтказиши ҳам да бошқа муҳим ишларини амалга ошириши учун керак эди».\nМаълумотномада ёзилишича, М.Мансуров З.Г.Гелликка уйланишдан ташқари ўз мақсади йўлида яна бошқа ҳийла-найрангларни ҳам сунъий равишда уюштиради. Масалан, у жамоатчиликни чалғитиш учун ўғли Мирза Абдуқодирнинг уйидаги бойликларни ўғрилар ўғирлашини ёлғондакам уюштиради. Шунингдек, у ҳамма ўғил-қизу келинларини йиғиб, жуда катта қарздор бўлиб қолганлигини айтиб, агар аёллар жами тилла тақинчоқларини бермаса, ўзини қўлида ушлаб турган стакандаги йодни ичиб ўлдиришини айтади., Аёллар эса бунга рози бўлиб, уни «ўлимдан» сақлаб қолади.\nМаълум бўлишича, Мирза Муҳиддин Мансуров ўзини ночор қиилби кўрсатган ва уйидаги бойлигини эса фарзандлари талашиб-тортишиб олиб кетган маънода билдириш учун яна бир ақл бовар қилмайдиган тадбирни ўйлаб, буни ҳам росмана жамоатчиликка ошкор қилади. Бу гал энди, у ўз уйида келини Заҳроой (ўғли Хайруллонинг хотини) билан бир каравотда ётган бўлади. Буни кўрган Хайрулло эса кечаси соат ўн бирларда катта акаси Исом, унниг оила аъзолари ва онасини чақириб келиб, тўс-тўполон кўтаради. Кампир эса эри Муҳиддинни калиш билан уради, ҳақоратлайди.\nШундан сўнг унинг уйидаги рўзғор анжомлари «дили сиёҳ бўлган» фарзандлар томонидан бўли олинади. Шу баҳонада М.Мансуровнинг олдиндан огоҳ бўлиб шай турган одамлари ҳам келиб, амирдан қолган хазина бойликларини ҳам олиб кетиб, ишончли жойларга яширадилар. Қария эса шип-шийдон бўлган, вайрона кўринишдаги уйда бир ўзи қолади. «Уят»дан масжиду намозларга боролмай, кўча-кўйларга чиқолмай қолади. Аммо зимдан ўз одамлари орқали вазиятни ўзи бошқариб боради.\nҚўлимиздаги ўша «Маълумотнома»нинг охирроғида яна қуйидагилар ёзилган: «Шу нарса маълумки, Муҳиддиновнинг оила аъзолари четга қочиб кетишга тайёр. Унинг ўғли Мирза Исом хориж паспортини олган. Мирза Хайрулло эса ҳозир баъзи бир кишилар орқали Афғонистон паспортини олишга ҳаракат қиляпти. Мирза Низом аллақачоноқ хориж паспортини қўлга киритган. Мирза Муҳиддин /Мансуров/ ҳам Зинаида Григорьевна орқали ўарбий Германияга чиқиб кетиш учун хориж паспортини олади.\nҚолган бойликларни эса хорижга Мирза Хайрулло олиб кетиши керак. Бу тўғрида у Афғон вакили билан Бухорода гаплашиб олган. Шунингндек, бу масала Тошкентдаги Афғон бош консули билан ҳам бир неча бор келишиб олингани маълум».\n«Маълумотнома»нинг асосий мазмун ва хулосаси шуки: М.Мансуров жуда ақлли ва уддабурон, тадбиркор одам. У амирдан қолган хазинани ҳамда мамлакатда амирдан кейинги иккинчи катта бой — қози-калоннинг ҳам бойликларини ўзиники қилиб олган. Бунинг маълум қисмини хориж (Германия)га чиқариб улгурган. Қолганларини эса энди олиб чиқиб кетишга қаттиқ киришган ҳолда фаолият юритмоқда. Бу тахминан 1917-1927 йиллар оралиғидаги катта тарих ичидаги «кичик тарих» бўлиб, ҳужжжатларнинг мазмунидан кўриниб турибдики, қоқеа тугалланмаган. Аниқроқ қилиб айтсак, М.Мансуровнинг шундан кейинги фаолияти ва тақдири бизга номаълум. Буни аниқлаш бундан кейинги вазифа бўлиб турибди. Чунки, бу миллат учун зарур бўлган кўпгина тарихий воқеликларнинг рўёбга чиқишига ёрдам беради.\nГПУ ходимлари томонидан тўпланган махфий ҳужжат ва хуфяномалар мажмуи, яъни 243 — «Товар» номли махсус махфий давлат аҳамиятига молик кузатув «иш»и («дело»си) 1922-1928 йилларга оид бўлиб, шундан сўнг ҳаракатдан тўхтатилиб, архивга топширилган. Ундаги М.Мансуровнинг фаолиятига қаратилган масала охирига етказилмаган. Агар мана шунга суяниб фикр юритсак, «қилни қирқ ёрган» ГПУ бу гал «иш»ни охиригача етказа олмаган. Бу эса, Мансуров томонидан амир ва қозикалондан қолган олтин бойликлар ўзлаштирилганлиги исботланмаганлигидан далолатдир ёки исботини топа олмаган ҳақиқатдир. Лекин бир нарса маълумки, М.Мансуров катта бой, савдогар ва ишбилармон бўлган. Пул топиб бойлик орттиришни яхши билган. Шу маънода унинг ўз бойлигини асраш ва хорижга чиқиб кетиш учун қилган хатти-ҳаракатини ижобий баҳоламоқ керак. Унинг «қарздор бўлиб» аёлларнинг тилла тақинчоқларини йиғиб олиши, З.Г.Гелликка «уйланиши» каби сохта, хўжакўрсин учун қилинган ва бошқа ҳаракатларини ўша коммунистик ва адолатсизлик зулмининг қусури деб тушунмоқ керак.\nТарихдан маълум бўлишича, М.Мансуровнинг ўғиллари ҳам жадидчилик ҳаракати ва ундан кейинги тарихда фаолият кўрсатганлардан. Уларнинг хизмати тарихда ўз ўрни ва баҳосига эга. Айниқса, бу ўринда Мирза Абдулқодир Муҳиддиновнинг хизмати алоҳида таҳсинга сазовордир. У ҳам Бухородаги апрел фожиасидан кейн жабрланиб, муҳожирликда, Бухородан четда «инқилобий фаолият» билан банд бўлди. Бухоро коммунистик партияси ташкил топишига катта ҳисса қўшди. У 1920 йил 16 августда Чоржўйда чақирилган партиянинг IV қурултойида делегат сифатида қатнашди. Худди мана шу қурултойда советлар Россияси армиясининг Бухорога бостириб бориб амирликни тугатиши ҳақида қарор қабул қилинади.\nБухоро коммунистик босқинчи армия томонидан босиб олиниб, Ёш бухороликлар ҳокимиятни эгаллагач, М.А.Муҳиддинов партия ва ҳукумат лавозимларида ишлайди. 1920 йил 14 сентябрда эса, у Бутун Бухоро Инқилобий Қўмтаси раиси этиб тайинланади. Унда ҳам бошқа жадидлар қатори коммунистик мустамлакачиликка нисбатан норозилик кучаяди. Шу сабабдан ҳам Бухорода 1920 йил сентябридаёқ Аҳмад Заки Валидий бошчилигида иш бошлаган аксилкоммунистик махфий ташкилот — «Туркистон миллий бирлиги» Ўрта Осиёда яширин фаолият юритади.\nТарихий маълумотларга кўра, бу ташкилотга 1921 йил 30 июл куни Абдулқодир Муҳиддиновнинг уйидаги «гап»да, яъни махфий мажлисда А.З.Валидий Туркиядан Мустафо Камол пошонинг махсус топшириғи билан Бухорога келган Туркия Буюк Миллат Мажлиси аъзоси Ислом Сўфи таклифи билан раҳбар этиб сайланади.\n«Товар» ва «Правители»да М.Мансуровдан ташқари Бухоро компартияси ва совет ҳукуматининг яна бир гуруҳ раҳбарлари амирдан қолган олтин хазинани ўзлаштириб хорижга қочиб кетганликда айбланади. Бу айбдорларнинг «айби»ни бугунги кунда сал бошқачароқ талқин қилиш ҳам мумкин. Гап шундаки, буларнинг ҳаммасини ҳам бир ихл маънода ўғри, қочоқ ҳамда муттаҳамликда айблаш унча тўғри эмас. Чунки уларнинг хатти-ҳаракати ва мақсадлари ҳамда танлаган йўли ўша даврдаги ўта мураккаб тарихий муҳит билан боғлиқ бўлган. Уларнинг аксарияти халқ ва ватан манфаати йўлида бел боғлаб амирни тахтдан ағдаришда Россияда бош кўтарган «большевик балоси»дан фойдаланиб, унинг маккорона тузоғига илинганлигини жуда тез англаб етдилар. Шу сабабдан ҳам Ватанда қолиб хизмат қила олмасликлари ва аста-секин ўзлари бадном бўлишларидан кўра, хорижга кетиб жон сақлашлари ёки кейинчалик қайтиб келиш умидида бўлганлар ҳам йўқ эмас.\nЮқоридаги «Маълумотнома»да «хазина ўғриси» сифатида яна қуйидагилар кўрсатилади: БХСР молия нозири (вазири) Носир Ҳакимов, Молия вазирлиги Молия бошқармаси бошлиғи Сатторхон ўаффорхўжаев, БХСРнинг Германиядаги савдо ваколатхонаси бошлиғи Юсуфбек Мукимбоев, БХСРнинг Афғонистондаги элчиси Юсуфзода, Бухоро Инқилобий ҚЎмитаси қошидаги Фавқулодда комиссияси раиси Муҳитдин Хўжаев ва бошқалар.\nАгар М.Мансуров амирдан қолган олтин хазинани ҳисобга олиш комиссиясининг раиси бўлган бўлса, Н.Ҳакимов омон қолган хазинани топиш, БХСРнинг молиявий асосини ташкил этишга раҳбарлик қилади. Топилган хазина дастлабки кунларданоқ тўла маънода унинг тасарруфида бўлган. «Мен Ҳакимовнинг олдига кирсам, — деб эслайди 1934 йилда Файзуллахўжа Тўқсоба Муҳаммадиев, — у ерда (Ҳакимовнинг кабинетида — С.Х.) Муҳиддин Мансуров (Абдулқодир Муҳиддиновнинг отаси), Усмон Хўжа (Усмонхўжа Пўлатхўжаев) кутиб ўтирган экан. Суҳбат чоғида улар менга ўрислар ўзлари олдин топиб олиб кетган жойлардан бошқа олтин сақланаётган жойларни биладиган кишиларни топиб беришни сўраётганлигини айтди. Мен ўша жойларни кўрсатишга рози бўлдим. Мирза Муҳиддин Мансуров ва Усмон Хўжа билан бирга файтунда «Арк» томон йўл олдик. Йўлда… Усмон Хўжа менга қарата айтди: «Агар олтинлардан қолган бўлса, ўрусларга бу жойларни кўрсатиш бизлар учун фойдалик эмас, … уларни чалғитишингиз керак…»\nШундай қилиб, руслар чалғитилиб, амирнинг бошқа жойда — ертўланинг пастки қисмида сақланиб келинган катта миқдордаги иккинчи бир лтин хазинаси омон қолади ва кейин у топиб олинади. Бунда биргина Н.Ҳакимов эмас, балки У.Пўлатхўжаев ва албатта Ф.Хўжаевларнинг жасорати катта бўлди.\nН.Ҳакимов 1922 йил 2 январда Бутун Бухоро Марказий Ижроия Қўмитаси, Бухоро Халқ Нозирлари Совети ва БКП Марказий Қўмитасининг қўшма мажлисида Шарқий Бухородаги «босмачилик уруши»га қарши курашиш утузилган Фавқулодда комиссия раиси этиб тайинланади.\nБухоро совет ҳукумати раҳбарларининг хазина билан боғлиқ фаолиятини кузатувчи ҳуфячи «Зуҳра» деган ном остида иш юритган. У 1926 йил 13 июндаги «Бухоро Республикаси МИҚ ва Молия нозирлигидаги жиноятлар ҳақида ахборот»ида ёзади: «Бухоро Халқ Комиссарлари Кенгашининг пул фонди Файзулла Хўжаев, Бухоро МИҚнинг пул фонди эса Муҳиддинов ва Молия нозири Носир Ҳакимовларнинг қўлида бўлган.\nН.Ҳакимов ўша пайтда Бухоро Республикаси хазинасидаги қарийб ҳамма бриллиант бойликларини олиб Туркияга қочиб кетган. У ҳозир Туркияда яшайди, у ерда қимматбаҳо тошлар савдоси билан машғул».\nБаъзи бир маълумотларнинг гувоҳлик беришича, Н.Ҳакимов топилган хазинани хоҳлаган пайтда келиб кўриш ва назорат қилиб туриш вколатига эга бўлган. Масалан, кунлардан бир кун у хазинага кириб, ундан тахминан ўн карат келадиган бриллиантни рўмолчасига ўраб олади-да, қайтиб чиқишда қоровулнинг олдида рўмолча билан бурун артган бўлиб, уни тушуриб юборади ва уни қоровулга олгин деб таклиф қилиб, уни синаб кўради. У олмайди. Шундан сўнг бриллиантни қайта ертўлага кириб қолдириб, қоровулга тўғрилиги учун раҳмат айтиб кетади.\nУшбу хуфянома мана бундай сўзлар билан якунланади: «Бир сўз била, айтганда, кўпгина мўътабар шахслар собиқ Бухоро Республикасини бошқариб ҳукмронлик қилиш эвазига бойиб кетганлар. Уларнинг бойлиги бутун умрларига етади ва ҳатто меросхўрларига ҳам қолади».\nБизнинг қўлимизда Сатторхўжа ўаффорхўжаевнинг Амир хазинасининг ҳисоботи комиссиясига 1922 йил 14 январда, 20 ва 31 декабрда ва яна битта санасиз ёзган хатларидан 4 тасининг кўчирмаси бор. Уларнинг мазмуни асосан мана бундай:\n«Ҳисоб комиссиясига. Менга 20.000 сўмлик тилла юборинг. Расмий қоғоз кейин жўнатилади.\nМана шу усулда Сатторхўжа ўаффорхўжаев ўз лавозимини суиистеъмол қилган ҳолда жами қуйидагича қимматда хазинадан олтин олган: 80.000 сўмлик тилла, 20.000 Бухоро тангаси, 1000 та беш сўмлик рус тилла тангаси.\nБулардан ташқари, унинг шахсан ўзи бир марта «31.225 сўмлик тилла», иккинчи марта «18.505 сўмлик тилла олдим» деган ёзув қолдирган. Яна, 1923 йил 15 январ санаси билан қайд этилган БХСР Халқ Нозирлари Кенгаши раисининг хизмат хати (служебная записка) билан 50.000 сўмлик олтин олган. Ушбу хатда «Аҳмаджон Махсум! Зудлик билан Саттор Хўжага 50.000 сўмлик олтин бериб юборинг. Аминов» деган сўзлар ёзилган.\n«Товар»нинг 254-варағида конвертга солинган молиявий ҳужжатларнинг сони 20 та. Биз шулардан баъзи бирларини намуна сифатида келтирдик, холос.\nБулардан маълум бўлиб турибдики, амир хазинасининг «Фрунзе босқини»дан омон қолган қисми каттагина миқдорни ташкил этган. Бундан эса юқоридагича усулда, яъни нимага сарфланиши ва ни ма учун олинганлиги аниқ кўрсатилмаган ҳолда жуда катта миқдордаги бойлк ҳақиқатан ҳам ўзлаштирилганлиги маълум бўлиб турибди. Балки, бу бойликлар Ватан ҳимояси мақсадида «босмачилик уруши» учун сарфланган бўлиши ҳам эҳтимолдан холи эмас. Лекин «Беайб Оллоҳ» деган ҳикмат ҳам бор. Бойлик, айниқса, олтин ҳамиша одамларни йўлдан ургани ҳам маълум.


05:00 / 14.02.2017 3192 pdf Ўқиш режими + -\nИбн Шиҳоб Саълаба ибн Абу Молик Қаразий розияллоҳу анҳудан ривоят қилади:\n«У киши улов миниб, уч авратга риоя қилганлиги билан машҳур бўлган Абдуллоҳ ибн Сувайднинг (Ҳориса ибн Ҳориснинг акалари) ҳузурига уч аврат нималигини сўрагани борди. У шуларга амал қилар эди. У менга:\n«Нима истайсан?» деди.\n«Улар (уч аврат)га амал қилмоқчиман», дедим.\n«Туш пайти кийимларимни ечганимда ҳузуримга аҳлимдан балоғатга етган бирор киши кирмайди. Илло изним ила киради. Илло ўзим чақирсам киради. Бу унинг учун изндир. Шунингдек, тонг пайтида, одамлар ҳаракатга тушиб. намоз ўқилмагунча ҳам. Хуфтонни ўқиб, ечиниб ётганимдан сўнг то ухлагунимча ҳам», деди».\nШарҳ: Бу ўта муҳим нарса. Аллоҳ Субҳанаҳу ва Таоло бунинг баёнида «Нур» сурасида ояти карима ҳам нозил қилган. Исломда бегона киши уйга, ҳовлига кирмай туриб изн сўраши шарт. Шу уйда яшайдиган маҳрамлар ҳовлига изнсиз киришлари мумкин, лекин юқорида айтилган уч вақтда бир киши ётган хонага киришдан аввал албатта изн сўралади.\nБундай пайтларда инсон шариат рухсат берган даражада ечиниб, дам олиб ётган бўлиши мумкин. Шу пайтларда ҳатто ўз аҳлидан бўлган кишилар ҳам кириб қолиб, ноқулай ҳолатга тушиб қолмаслик учун шундай юксак маданиятни барпо қилувчи қоида йўлга қўйилган.\nБаъзи саҳобалар ўша ояти карима нозил бўлганда «Ё Аллоҳнинг Расули! Мен онамга хизмат қиламан. Ўша хизматга ҳам ҳар сафар рухсат сўраб кираманми?» деганларида «Ҳа, бўлмаса онангни кийимсиз кўрмоқчимисан?» деб жавоб берган эканлар.\nДемак, саҳарда, тушда ва тунда бир оиланинг аъзолари ҳам бир-бирининг олдига киришдан аввал изн сўраши керак экан. Бу Аллоҳ Таолонинг каломида айтиб қўйилган ғоятда муҳим масала экан.\nКелинг, Қуръони Каримнинг «Нур» сурасидаги мазкур ояти каримани батафсил ўрганайлик. Аллоҳ таоло ул оятда марҳамат қилади:\n«Эй иймон келтирганлар!қўлингизда мулк бўлганлар ва ўзингиздан балоғатга етмаганлар сиздан уч вақтда изн сўрасинлар».\n05:00 / 14.02.2017 2646\n05:00 / 14.02.2017 2289\n2512 05:00 / 15.02.2017\n5284 05:00 / 14.02.2017\n2151 05:00 / 06.03.2017\n2832 05:00 / 15.02.2017


ОНЛАЙН ПЛАСТИК КАРТОЧКАНИНГ АФЗАЛЛИКЛАРИ ҲАМДА ҚУЛАЙЛИКЛАРИДАН АҲОЛИ МАМНУН - Ўзбекистон овози газетаси\nАммо баъзи ҳолларда муаммоларга ҳам дуч келинмоқда\nБугунги кундалик ҳаётимизни ахборот-коммуникация технологияларисиз тасаввур эта олмаймиз. Янги технологиялар одамлар манфаатига хизмат қилмоқда. Бошқача айтганда, мушкулини осон қилиб, вақтини тежамоқда.\nАна шундай ютуқлардан бири — бу нақд пулсиз, яъни пластик карточка орқали савдо-сотиқни амалга оширишдир. Чунки бунинг жорий этилиши истеъмолчига бирқанча қулайликлар яратади. Харид учун савдо шохобчаси, «Минимаркет» ёки «Супермаркет»ларга чўнтагимизни қаппайтириб, бир даста пул эмас, балки пластик карточка олиб бормоқдамиз. Унинг ичида қанча маблағ борлигини ўзимиздан бошқа ҳеч ким билмайди. Пластик карточканинг фойдали томони фақат шундан иборат эмас. Пластик карточка орқали ҳисоб-китоб қилиш савдо ходимлари маблағни ноқонуний тарзда, яъни банкдан ташқари айлантиришига ҳам йўл қўймайди.\nКейинги пайтларда тобора оммалашиб бораётган онлайн пластик карточкаси эса янада кенг қулайликларга эга. Ундан ҳатто, мобиль телефон орқали қанча маблағ борлигини билиш, уни бошқариш ва сарфлаш ҳам мумкин экан. Буни мутахассислар қуйидагича изоҳлашди:\nОнлайн пластик карточкангизни олиб тегишли банкка борасиз. Картани банкоматга жойлаб, асосий менюдан «SMS хабарнома хизмати»га кирасиз. Бу хизматни ёқишни тасдиқлаганингиздан сўнг, қайси телефон рақамига бириктириш лозимлигини кўрсатиш керак. Телефон рақамини коди билан тўлиқ, яъни (+99890) ва асосий яна 7 та рақамни киритиш талаб этилади. Шундан сўнг телефонга SMS тарзида онлайн тўловларни амалга ошириш учун махсус код келади. У қуйидагича бўлади: *880*0*карта рақами (онлайн пластик карточкангизнинг 16 рақами)*карточканинг амал қилиш муддати (масалан 0917) # чақирув тугмаси. Ушбу кодни терганингиздан кейин телефонингизга сўровномангиз қабул қилингани, хизмат фаоллаштирилгани ҳақида яна хабар келади. Ундан фойдаланиш учун *880# рақамини териб, шахсий танитувчи рақам ҳамда код қўйиш сўралади. Хавфсизлик нуқтаи назаридан, унга камида беш хонали рақамдан иборат сон танлаш талаб этилади. Махсус код терилгач, у яна бир марта қайта киритилади. Шу тариқа сиз *880# чақирув тугмасини босиб хизматдан бемалол фойдаланишингиз мумкин. Бу бор-йўғи беш дақиқа вақтни олади.\nМазкур хизматнинг тўлиқ номи click.uz. У кеча-ю кундуз, яъни 24 соат давомида узлуксиз ишлайди. Ушбу хизмат орқали сиз пластик карточкангиздан шахсий ва бошқа телефон рақамлари ҳисобини тўлдиришингиз ҳамда интернет провайдер, веб-сайтлар, кабель-телевидение ҳамда коммунал тўловларни амалга оширишингиз мумкин. Шунингдек, пластик картадаги қолган суммани билиш учун терминалга боришнинг ҳожати йўқ. Чунки, телефон ёрдамида кўриш мумкин.\nМана шундай қулайликларга эга бўлган онлайн пластик карточкаси орқали истеъмолчилар савдо шохобчалари, «Минимаркет» ва «Супермаркет»ларда муаммоларга дуч келаётгани тўғрисида таҳририятимизга мурожаатлар бўлмоқда. Аксарият ҳолларда терминал ишламаётгани баҳона қилинаётгани айтилмоқда. Шундай ҳолатлар юзага келганида қайси масъул идорага тезкорлик билан хабар қилиш мумкинлиги сўралмоқда.\nБу масалага изоҳ беришни сўраб, таҳририятимиз Давлат солиқ қўмитасига мурожаат қилди.\nРеспублика Давлат солиқ қўмитаси раиси ўринбосари Одилхон Рустамов берган маълумотга кўра, солиқ хизмати органлари томонидан савдо ва пуллик хизмат кўрсатиш шохобчаларида ҳисоб-китоб терминалларидан фойдаланиш қоидаларига риоя этилиши, ҳисоб-китоб терминалларини ўрнатишдан бош тортиш, пластик карточкалар орқали тўловларни амалга ошириш пайтида товарлар нархини сунъий равишда ошириш ҳолатларининг олдини олиш ҳамда пластик карточкалар орқали тўловларни қабул қилмаслик ҳолатлари бўйича муайян ишлар олиб борилмоқда.\nХусусан, тадбиркорлик субъектлари томонидан ҳисоб-китоб терминалларидан фойдаланиш қоидаларига риоя этилиши зарурлиги, қонунбузарликларга йўл қўйилган тақдирда қонун ҳужжатларига мувофиқ жавобгарлик чоралари кўрилиши тўғрисида ёзма эслатмалар тарқатилди, оммавий ахборот воситаларида кўплаб чиқишлар қилинди. Шунингдек, жорий йилда солиқ органларига келиб тушган маълумотлар асосида ўтказилган текширишларнинг 2660 дан ортиғида савдо ва пуллик хизматлар кўрсатиш шохобчаларида ҳисоб-китоб терминалларидан фойдаланиш қоидаларининг бузилиши ҳолатлари аниқланган. Ушбу текширувлар натижалари бўйича 2000 нафардан ортиқ жавобгар шахсга нисбатан маъмурий жарималар ва 1700 дан ортиқ тадбиркорлик субъектларига нисбатан 4 миллиард сўмдан ортиқ молиявий жарималар қўлланилган.\nЯна шуни алоҳида таъкидлаб ўтиш лозимки, савдо ва пуллик хизматлар кўрсатиш шохобчалари томонидан онлайн пластик карточкаларидан харид ва хизматлар учун тўловларни амалга ошириш жараёнида юзага келаётган муаммолар бўйича истеъмолчилар Давлат солиқ қўмитасининг «Ишонч телефонлари»га, яъни (8371-244-98-98) рақамига мурожаат этишлари ёки ёзма равишда шикоят қилишлари мумкин. Бундан ташқари, вилоятлардаги бошқармаларда ҳамда туманлардаги солиқ инспекцияларида ҳам «Ишонч телефонлари» мавжуд.\nДемак, онлайн пластик карточка орқали ҳисоб-китоб қилишда муаммога дуч келсангиз, дарҳол Солиқ идораларининг «Ишонч телефонлари»га қўнғироқ қилишингиз мумкин.


1-Аллоҳга итоат қилувчи ва дунёда бахту саодатга эришган.\n2- Аллоҳга итоат қилувчи ва дунёда бахтсиз.\n3-Аллоҳга осий дунёда бахтли.\n4-Аллоҳга осий дунёда бахтсиз.\nКиши ўзи ҳақида ўйлаб кўриши керак. Агар биринчилардан бўлса бахтли бўлиши табиий. Аллоҳ Ўзига итоат қилувчиларни асло хору-зор қилиб қўймайди. Чунки Аллоҳ таоло “Наҳл” сурасида:\nЭркакми, аёлми, ким мўмин бўлган ҳолида солиҳ амал қилса, уни пок, гўзал ҳаёт кечиртирамиз ва албатта, уларни қилиб юрган амалларининг энг гўзали баробарида ажр ила мукофотлармиз” деб марҳамат қилган.\nАгар киши 4-ҳил ҳолатда бўлса бахтсиз бўлиши ҳам табиий. Чунки Аллоҳ таоло “Тоҳа” сурасида\nКим Менинг зикримдан юз ўгирса, албатта, унга тор ҳаёт бўлур ва қиёмат куни уни кўр ҳолида тирилтирурмиз», – деди” деб марҳамат қилган.\nҚайси бир инсон Аллоҳни унутса, Уни эсламаса, Унинг ҳидоятига эргашмаса, ўзига ўзи қилади. Аввало, ундай одам бу дунёда танглик-торликда ҳаёт кечиради. Иймонсизлиги туфайли, ўзи тўйса ҳам, кўзи тўймас бўлиб қолади. Молу дунё, айшу ишрат ичида кўмилиб ётса ҳам, унга оз кўринади. Улардан ажраб қолишидан қўрқаверади. Иймонсизлиги туфайли кетма-кет муаммолар келиб чиқаверади.\nБу ҳам дунё ҳаётида қилган қилмишига муносиб жазодир. Лекин унинг ўзи нима учун кўр ҳолда тирилтирилганлигини тушуна олмайди.\nУ: «Роббим, нима учун мени кўр ҳолда тирилтирдинг? Ахир кўрувчи эдим-ку?!» – деди.\nУ Зот: «Шундай. Сенга оятларимиз келди. Сен эса уларни унутдинг. Шунингдек, сен ҳам бугун унутилурсан», – деди.\nЭй бандаи кофир. Ишлар шундай. Сенга у дунёда, кўзинг очиқ пайтда иймонга далолат қилувчи оятларимиз келди. Аммо сен уларни кўриб, кўрмасликка олдинг. Сен уларни унутдинг. Иймонга келмай, кофирликда ўтдинг. Мана энди, бугун қиёмат кунида оятларимизни кўриб, кўрмасликка олганинг жазосига кўр этиб тирилтирилдинг. У дунёда Бизнинг оятларимизни унутганинг учун, бугун сен ҳам унутиласан.\nҲаддидан ошган ва Роббининг оятларига иймон келтирмаганларни ана шундай жазолаймиз. Охират азоби, албатта, ашаддий ва боқийдир.\nАгар киши 2-ҳолатда бўлса бу икки эҳтимолдан ҳоли эмас. Биринчиси Аллоҳ уни жуда яхши кўради ва уни сабрини имтиҳон қилаётган бўлади. Унинг мақомини баланд қилмоқчи бўлаётган бўлади. Аллоҳ таоло “Бақара” сурасида марҳамат қилади:\nИккинчи эҳтимол. Кишининг тоатида ҳалаллик бор бўлиши, гуноҳлар қилиб уни тавбасидан ғафлатда бўлиши ёки тавбасини кечиктираётган бўлиши мумкин. Аллоҳ бандаси Ўзига қайтиши учун гоҳида тоатли бўлса ҳам синовларни бериб қўяди. Аллоҳ таоло “Сажда” сурасида қуйидагича марҳаат қилади:\nЯъни «Ўша фосиқларга охиратнинг буюк азобидан олдин бу дунёдаги яқин азобни тоттирамиз. Шоядки, улар бундан сабоқ олиб, фисқу фужурдан, ёмонликлардан қайтсалар».\nАгар киши 3-ҳолатда бўлса, бундан қаттиқ қўрқиши керак. Чунки киши Аллоҳнинг фарзларини тарк қилувчи бўлатуриб унга неъматларни берилиб турилиши истидрож бўлади. Бу эса инсоннинг оқибати ўта даражада дахшатли эканлигининг аломатидир. Аллоҳнинг азоби бир кун албатта келади. Ундан олдин тавба қилиб қолиши керак. Аллоҳ таоло “Анъом” сурасида марҳамат қилади:\nЭслатилган нарсаларни унутган чоғларида уларга ҳамма нарсанинг эшикларини очиб қўйдик. Ўзларига берилган нарсалардан хурсанд бўлиб турганларида, уларни бирданига тутдик. Бас, қарабсизки, бутунлай ноумид бўлдилар.\nБас, зулм қилган қавмларнинг кети кесилди. Оламларнинг Робби Аллоҳга ҳамдлар бўлсин. ("Тафсири Ҳилол" китобидан).\nАллоҳ таоло:«Албатта, Аллоҳ адолатга, эҳсонга, қар..\n«Набий соллаллоҳу алайҳи васаллам бирор калима ай..\nРАЖАБ ОЙИ ХАҚИДА\nҲижрий – қамарий тақвимнинг еттинчи ойи Ражаб бўли..


Тожикистон томони “Толибон” таъқибидан қочаётган афғон ҳарбийларига бошпана таклиф этмоқда, аммо Ўзбекистон расмийлари бу борада қаттиқроқ позицияда турибди.\nИкки мамлакат расмийларининг таъкидлашича, Афғонистон ҳукумати қўшинларининг чегарадан ўтиб, қўшни Тожикистон ва Ўзбекистондан бошпана излаш ҳолатлари кундан кунга одатий ҳодисага айланиб бормоқда.\n27 июнь куни эрталаб “Толибон” Афғонистоннинг Калдар туманидаги чегара назорат-ўтказиш пунктларига ҳужум уюштириб, 17 нафар афғон аскарини қочишга мажбур этганини хабар қилди Тожикистон давлат ахборот агентлиги.\nҚочқин аскарлар Тожикистонга Шаҳритуз чегара пости орқали кирди. Шаҳритуз тумани мамлакатнинг энг жануби-ғарбий қисмида жойлашган бўлиб, у ерда чегара Ўзбекистон ва Афғонистон билан кесишган.\nБу бир ҳафта ичида Афғонистон қуролли кучларининг тожик заминидан иккинчи марта бошпана излашга уринишидир. 22 июнь куни ҳам 130 тадан ортиқ аскар узоқ давом этган жанглардан сўнг Шерхон Бандар чегара назорат-ўтказиш пунктлари орқали чекинган.\nИкки ҳодиса бир-биридан тахминан 70 км масофада содир бўлган. Ҳар икки ҳолатда тожик чегарачилари чекинган афғон ҳарбийларини “инсонпарварлик ва яхши қўшничилик” нуқтаи назаридан қабул қилгани айтилади.\nАфғон ҳарбийларининг қўшни мамлакатларга чекиниши юзасидан Ўзбекистон қатъий позицияни эгаллаб, улар чегараларни рухсатсиз кесиб ўтиш орқали халқаро ҳуқуқни бузаётганидан огоҳлантирмоқда.\nРасмий Тошкент 28 июнь куни тарқатилган баёнотда ўтган кунларда афғон ҳарбийлари Ўзбекистон ҳудудига ўтишга бир неча бор уринганини билдирди.\nТафсилоти қуруқ бўлган баёнотга кўра, 23 июнь куни 53 нафар афғон аскари қуролланган ҳолда Афғонистоннинг Шўртепа туманидан Ўзбекистонга ўтган.\n“Ўша кун билан бугунги кун оралиғида яна бир неча бор шундай уринишлар бўлди”, деди Ўзбекистон президенти матбуот котиби Шерзод Асадов. Охирги уриниш 26 июнда содир бўлган.\nАсадов Ўзбекистонга киришни истаган барча одамлар миллий ва халқаро қонунчиликка мувофиқ Афғонистонга қайтарилгани, “Ўзбекистон чегарасининг дахлсизлиги ҳар қандай ҳолатда шубҳа остида қолмаслиги керак”лигини билдирди.\nАфғонистон ҳарбийларининг бундай уринишларига жавобан, чегарадаги тобора беқарорлашиб бораётган вазиятда Ўзбекистон ва Тожикистон ҳукуматлари ўз сиёсатини мувофиқлаштиришга интилаётир.\n“Толибон” Афғонистоннинг Туркманистон, Ўзбекистон ва Тожикистон билан чегарадош Фарёб, Жузжон, Қундуз, Балх, Тахлан ва Бадахшон вилоятларида сезиларли ютуқларга эришмоқда ёки шиддатли жангларни олиб бормоқда.\nАҚШ ҳарбийлари Афғонистондан олиб чиқилиши эълон қилинганидан сўнг толиблар ҳарбий хуружлар суръатини янада оширди. Апрель ойида АҚШ президенти Жо Байден 11 сентябрга қадар ўз ҳарбийларини бу мамлакатдан олиб чиқиб кетишини билдирганди.\nБироқ АҚШ расмийлари Марказий Осиёдаги шерикларини агар зарурат туғилса, АҚШ кучлари Афғонистондаги ҳарбий операцияларда иштирок этишига имкон берадиган базавий вариантларни тақдим этишга ишонтиришга уринаётгани тўғрисида вақти-вақти билан хабарлар келмоқда.\nАммо май ойида Ўзбекистон расмийлари АҚШнинг бу таклифига жиддий қарши чиққан, гарчи ҳали ноаниқ бўлса-да, ғоя муҳокамадан бутунлай олиб ташланган эди.\n27 июнь куни Ўзбекистон ташқи ишлар вазири Абдулазиз Комилов 4 июлгача давом этадиган амалий ташриф билан АҚШга жўнаб кетди. Сафар ҳақидаги қисқача баёнотда Комилов бошчилигидаги делегациянинг мақсади ҳақида батафсил маълумот берилмаган бўлса-да, кун тартибида хавфсизлик масаласи муҳим ўрин тутиши аниқ.\nКомилов америкалик журналист Деннис Вулига сафар олдидан берган интервьюсида “Афғонистон муаммоларига ҳарбий ечим йўқ”лигини яна бир бор маълум қилди.\nКомиловнинг таъкидлашича, 1990 йилларда “Толибон” Афғонистоннинг катта қисмига татбиқ этган теократик бошқарувга қайтишни қабул қилиш тўғрисида ҳеч қандай гап бўлиши мумкин эмас, аммо муросага эришиш керак.\n“Биз бу масалани амалдаги ҳукумат ва ҳарбий мухолифат, “Толибон” ва бошқалар ўртасидаги ўзаро муросага келиш йўли билан ҳал қилиш керак, деб ҳисоблаймиз”, деди у Вулига.\nEurasianet нашридан Элтуз таржимаси\ndata-title="Ўзбекистон ва Тожикистонга қочиб ўтаётган афғон ҳарбийлари сони кўпаймоқда" data-description="
Тожикистон томони “Толибон” таъқибидан қочаётган афғон ҳарбийларига бошпана таклиф этмоқда, аммо Ўзбекистон расмийлари бу борада қаттиқроқ позицияда ..." data-image="https://eltuz.com/wp-content/uploads/2021/07/rasm4298281.jpg" data-url="https://eltuz.com/elak/218212/" data-services="facebook,odnoklassniki,twitter,telegram" data-counter="ig">


Тошкентда тадбиркорларнинг муаммоларига бағишланган йиғилиш бўлиб ўтди\n10 Avgust 10:55 / Published in Иқтисодиёт\nПрезидент билан учрашувда Ўзбекистон Республикаси тадбиркорларининг муаммолари кўриб чиқилди\nШавкат Мирзиёев учрашув чоғида Ўзбекистондаги тадбиркорларнинг муаммолари бўйича бир қатор топшириқлар берди.\nТадбирда Ўзбекистон Президентининг бизнес вакиллари билан учрашувига тайёргарлик жараёнининг бориши муҳокама қилинди.\nЙиғилишда қайд этилишича, жорий йилнинг этти ойида берилган кредитлар ҳажми ўтган йилнинг шу даврига нисбатан 35 фоизга ошиб, 92 трлн. Шунга қарамай, сўровларга қараганда, тадбиркорларнинг энг долзарб муаммоси бу фоиз ставкалари ва қисқа кредит муддатлари. Аризаларнинг 42 фоизи кредитга тўғри келади.\nПрезидент иқтисодиётга узоқ муддатли ресурсларни жалб қилиш ва унинг долларлашиш даражасини пасайтириш бўйича топшириқлар берди.\nЕр ва ижара\nИккинчи энг долзарб муаммо – ер ва биноларга кириш. Бундай сўровлар 21% ни ташкил қилади. Президент бу борадаги ишбилармонларнинг имкониятларини кенгайтириш учун ишчи гуруҳларни ҳудудларга юбориш ва шу йилнинг 1 сентябридан ким ошди савдосига қўйиладиган ер участкалари ва бинолар рўйхатини тузишни топширди.\nИмтиёзлар ва хусусий мулкни ҳимоя қилиш\nХусусий мулкни қонуний ҳимоя қилиш, литсензия ва рухсатномалар олиш бўйича мингга яқин аризалар келиб тушиши бу соҳаларда тизимли муаммолар сақланиб қолаётганидан далолат беради. Қўнғироқлар текширилганда, инфратузилмага уланиш билан боғлиқ кўплаб муаммолар борлиги аниқланди.\nШунингдек, солиқ ва божхона соҳаси, имтиёз ва преференсиялардан фойдаланиш билан боғлиқ масалалар таҳлил қилинди.\nTagged under: ИҚТИСОДИЙ, МУАММО, ПРЕЗИДЕНТ, ТАДБИРКОР, УЧРАШУВ, эчимлар\nЎзбекистон уран қазиб олиш бўйича етакчи 5-ўринни эгаллади


Ғиждувонда иқтидорли ёшлар учун қурилиб, ахлатга «ботиб» қолган уй: мутасаддилар эса бепарво – КУН УЗ\nГлавная / Жамият / Ғиждувонда иқтидорли ёшлар учун қурилиб, ахлатга «ботиб» қолган уй: мутасаддилар эса бепарво\nAnonymous 21.07.2019\tЖамият Comments Off on Ғиждувонда иқтидорли ёшлар учун қурилиб, ахлатга «ботиб» қолган уй: мутасаддилар эса бепарво 18 Показы\nЯхшиям ҳидни ОАВ орқали узатишнинг иложи йўқ. Йўқса, Бухоро вилояти Ғиждувон тумани, «Файзулла Хўжаев» маҳалла фуқаролар йиғини ҳудудида жойлашган 86-уй — «Ёшлар уйи»да манзара таъбингизни хира қилиши турган гап бўлар эди. Иқтидорли ёшлар учун қурилган кўп қаватли уйда нажосатнинг бадбўй, қўланса ҳидидан унинг яқинига келиб бўлмайди (Ҳар ҳолда биз борган вақтда шундай эди). Уйнинг асосан олд ва ён томонларида шундоққина очиқ ҳолда канализация оқоваси қайнаб чиққан.\nТабиийки, ахлат кечиб ўтларни тозалашни ҳеч ким истамайди. Шунинг учун бўлса керак «табиий ўғит» устидаги ўтлар манзараси ҳам бинони ташландиқ ҳолатда кўрсатиб туради.\n«Бинога кўчиб кирганимизга тўрт йил бўлган бўлса, шунча вақтдан бери ана шу бадбўй ҳидга чидаб келишга мажбурмиз. Биз мурожаат қилмаган ташкилот қолмади ҳисоб. Муаммони ўрганиш, ҳал этиш ўрнига «ёзувчи» кимлигини аниқлаш ҳолатлари ҳам бўлган. Муаммо эса ҳамон турибди», дейди 86-уйда истиқомат қилувчи ёшлардан бири.\nЁшларнинг маълум қилишича, уй атрофи оқовага ботишининг сабаби қуйидагича: 64та хонадон жойлашган бино ёнида бўйи уч метрли канализация қуйиладиган мўъжаз ҳовуз бўлиб, деярли 15-кунда тўлиб қолар экан. Оқова ҳовузи тўлиб борган сари босим кучайиб, уй атрофи ва ертўласидаги қувурлардан чиқа бошлайди. Шу тарзда баъзан ертўла тўлиб қолиб катта меҳнат ва маблағ билан хонадон эгалари томонидан тозалаб олинади. Аммо маълум муддат ўтиб юқоридаги ҳовуз тўлган сари яна ертўлага нажас туша бошлайди. Баъзи ҳолларда ертўладаги оқова салкам ярим метрга етиши, ана шундай сўнг, бу ерда қай даражада антисанитар ҳолат юзага келишини тасаввур қилиш қийин эмас\nРостан ҳам, иқтидорли ёшларнинг, ёш оилаларнинг ушбу аянчи яшаш тарзини туман раҳбарияти, мутасадди идоралар билмаган, билса-да ҳис қилмаган кўринади. Сабаби, ҳар ой бир ёки икки марта уй эгаларининг ўзи хусусий фирмаларга мурожаат қилиб, ҳар бир хонадондан 35000 сўмдан пул йиғиб ахлатни тозалаттиришади. Умуман, шунча йилдан бери ҳали бирор бир раҳбар муаммога эътибор қаратмаганини билиш учун икки дақиқа уй яқинида нафас олишнинг ўзи кифоя.\nТуман давлат санитария ва эпидемиология назорат маркази раҳбарияти туманда «Тоза ҳудуд» корхонаси борлиги, ахлатлар ўз вақтида ҳар доим олиб чиқиб кетилишини, аҳолидан шикоят келмаганини маълум қилмоқда. Тўғри, туман ДСЭНМ «эртага албатта воқеа жойига бориб муаммони ўрганамиз», деб ваъда беришди. Аммо тумандаги санитар ҳолатни НАЗОРАТ қилиш лозим бўлган идоранинг шунча йилдан бери 64та оила аянчли антисанитар ҳолатда яшаётганини билмаслиги ёхуд билса-да, бонг урмаслиги, қатъий ҳаракатларни амалга оширмаслиги тушунарсиз барибир.\nУмуман олганда муаммо фақат ДСЭНМ билан ҳам боғлиқ эмас. Тўлиб кетган оқовани вақтида олиб кетишга масъул корхона ҳам бор (Ёшларнинг билдиришича, шу вақтгача «Тоза ҳудуд»га тегишли махсус техникалар бу томонларга бирор марта келмаган. Оқованинг уй атрофи ва ертўлага оқиши эса фикримизча, қурилиш жараёни ҳаминқадар бўлгани, уни қабул қилишда ҳам афтидан, камчиликлар бўлганини кўрсатиб турибди. Ҳатто бу уйда болалар ўйингоҳи қурилмагани ҳам ғалати. Бино ёнидаги бўш майдон эса юк машиналари учун норасмий тарзда тўхташ жойи бўлиб тургани шундоғам муаммодан чиқолмаётган уй эгалари учун яна бир бошоғриқ бўлиб турибди.\nПред. Миллий гвардия тунги вақтда ҳам махсус-тактик машғулотлар ўтказаётганини маълум қилди\nСледующая Ўзбекистон 6 ой ичида 627 млн долларлик қурилиш материаллари импорт қилди\nНуҳ алайҳиссалом кемасининг қолдиғи топилди


ГУЛНОЗАДАН МАТОНАТ САБОҚЛАРИ\n24th Ноябрь 2018 / Замондош аёл\t/ Comments are Disabled\nГулноза Маматқулова Зулфия Давлат мукофотининг вилоят босқичига ўз иқтидори, спортда эришган ютуқлари эвазига, танловнинг қуйи босқичида 3000 нафар қизлар орасидан ғолибликни қўлга киритиб, 74 нафар номзод қизлар билан бирга вилоят босқичида иштирок этиш ҳуқуқини қўлга киритди.\nГулноза Маматқулова 1993 йил Боёвут тумани Дўстлик маҳалласида, оддий меҳнаткаш оилада тавваллуд топди. 6-7 ёшидан сўнг оёқлари ривожланмай қолди. Отаси Тоҳир ака, онаси Муслима опа Мамадалиевалар қизини кўрсатмаган шифохона қолмади. Тақдир экан, Гулноза ногирон бўлиб қолди.\n8-синфгача Боёвут туманидаги 26-сонли умумтаълим мактаби ҳисобидан уйида, ундан сўнг Гулистон шаҳридаги 11-сонли мактаб ҳисобидан қариндошлариникида ўқишни аъло баҳоларга тамомлади.\nГулноза таҳсилни шаҳарга келиб давом эттиргач, жамиятда ўз ўрнини топди. Жисмонан ногирон бўлиб қолган бўлсада, руҳан тетик Гулноза Дилдора Раҳимова мураббийлигида спортнинг армрестлинг тури билан шуғуллана бошлади.\n– Гулноза ҳақиқий истеъдод соҳибаси, туғма спортчи, – дейди унинг мураббийи Д.Раҳимова. – Ана шу истеъдод, машаққатли меҳнат, тинимсиз машқлар туфайли у спорт устаси унвонини олди. Кўп бора Ўзбекистон, 5 карра Осиё чемпиони, бир неча бор Осиё кубоги сохибаси бўлди. Жаҳон чемпионатида озроқ тажриба етишмай, тўртинчи ўринни қўлга киритди. Гулноза ҳали ёш уни катта зафарлари ҳали олдиндалигига ишонаман.\nДарҳақиқат, Гулноза фақат спортнинг армрестлинг тури билан шуғулланиш билан чекланмади. Унинг бақувват билакларини кўрган байдарка ва каноэда эшкак эшиш бўйича вилоят терма жамоаси мураббийи Дилшод Йўлдошев Гулнозани шу спорт турида ҳам ўз кучини синаб кўришга таклиф қилди.\nУ адашмаган экан. Тинимсиз машқлар ўз самарасини берди. Бир йилга қолмай Гулноза халқаро аренада ҳам ўз сўзини айтишни уддалади.\n2017 йил ногиронлар ўртасида байдарка ва каноэда эшкак эшиш бўйича Самарқанд шаҳрида ўтган Осиё чемпионатида 1-ўринни эгаллаб, Осиё чемпиони деган шарафли номга сазовор бўлди ва мусобақанинг олтин медали билан тақдирланди.\n– Мамлакатимиз Президентининг ташаббуси билан Зулфия Давлат мукофоти кўрик-танловида иштирок этиш 30 ёшгача қилиб белгилангани, биз каби қизларга жуа катта руҳий далда бўлди, – дейди Гулноза Маматқулова. – Мен танловда қандай натижага эришишимдан қатъий назар, келажакда Жаҳон спорт ареналарида ғалабаларим шарафига мамлакатимиз байроғини баланд ҳилпиратиб, давлатимиз мадҳияси янграши учун бор имкониятларимни ишга соламан.


Янги йилда севимли рафиқангизга нима совға қилмоқчисиз? » Ўзбекистон янгиликлари – Zamin.uz\nСевимли рафиқангиз арча ёнидан қандай совға топиб олиши унинг йил давомида бўлмаса-да, Янги йил байрами кунларидаги кайфиятига албатта таъсир қилади. Бу унга совға харид қилиб, уни янада бахтлироқ қилиш учун яхши сабаб!\nАёллар учун совға танлаш унчалик ҳам қийин иш эмас. Ахир аёлларнинг кўпчилиги Қорбободан нима олишни исташини олдиндан билдиришга ҳаракат қилади.\nАгар рафиқангиз эски фен яхши қуритмай қолганлиги ёки соч учун дазмол яхши текисламай қўйганлигидан шикоят қилаётган бўлса, унда совға учун техникалар дўконига йўл олишни тавсия этамиз. Йўл-йўлакай косметика дўконига кириб, укладка учун махсус восита ҳам харид қилишингиз мумкин.\nМаълумки, аёлларнинг энг яхши дўсти — олмослардир. Бу эса уларнинг юрагини забт этиш учун энг қисқа йўл заргарлик дўкони орқали эканлигини англатади. Агар олмос кўзли тақинчоқларнинг нархи сизни чўчитиб юборса, тилла тақинчоқларга эътиборингизни қаратишингиз мумкин. Кумуш зирак ва узукдан иборат комплектни унчалик қиммат бўлмаган нархда сотиб олишингиз мумкин.\nБижутерияларни хуш кўрувчи аёлларнинг турмуш ўртоғига фақат ҳавас қилиш мумкин. Бундай тақинчоқлар ўз нархи билан кўзни қувонтиради.\nАёлларга зинҳор тақинчоқлар учун мўлжалланган бўш қутичани харид қила кўрманг. Чунки уни оча туриб, ҳар қандай аёл унда узук ёки зирак кўришни истайди.\nАгар унчалик қиммат бўлмаган, бироқ фойдали ва ёқимли совға харид қилмоқчи бўлсангиз рафиқангиз сумкаси ёки плаши рангига мос автоматик соябон ёки теридан ишланган бежирим ҳамён, оригинал суратли паспорт жилди ёки кўп сонли пластик карталар учун ғилоф танлашингиз мумкин.\nUSB-флешка ҳам ҳар қандай қизни хурсанд қилиши мумкин. Фақат унинг классик варианти эмас, аёллар учун махсус чиқарилган — заргарлик буюми каби тошлар билан безатилган вариантини танланг.\nАёлингизга Янги йилда кундалик турмуш ёки ошхона билан боғлиқ совғалар: идиш, маиший техника, гулдонлар, чироқ, картина ва деворий соат харид қилишни тавсия этмаймиз. Оиланинг бошқа аъзолари томонидан ҳам фойдаланилиши мумкин бўлган барча буюмларни совғалар рўйхатидан дарҳол ўчириб ташланг.\nТеглар: туриб уни эътиборингизни суратли қуритмай ишланган\n07:27 / 26-02-2017\nНима учун эрталабки жисмоний машғулот кечкисидан фойдалироқ?\n18:38 / 21-02-2017


Илмий ишланмаларни қўллаб-қувватлаш учун 100 миллион...\n20.07.2018 13:19 0 120\nПрезидент Шавкат Мирзиёев бугун, 20 июль куни Ўзбекистон Республикаси Фанлар академияси Ядро физикаси институтига ташриф буюргани ҳақида хабар бергандик. Президент матбуот хизмати хабар беришича, Шавкат Мирзиёев Ядро физикаси институтида Фанлар академияси ва илмий-тадқиқот институтлари вакиллари, академиклар, олимлар, ёш тадқиқотчилар билан мулоқот қилди.\nМулоқотда мамлакатимизда илм-фанни ривожлантиришга катта эътибор қаратилаётгани, кейинги бир йилда президентнинг соҳага доир 11 фармон ва қарори қабул қилингани қайд этилди.\n«Ҳар бир илмий ишга маҳсулот сифатида қаралиши, унинг харидори олдиндан аниқ бўлиши керак», — деди Шавкат Мирзиёев.\nФанлар академияси шавкат Мирзиёев илмий ишлар учун грант\nЖамият 10/05, 14:50\nСузук ота мажмуаси чинакам билим ва тарбия масканига айланди (фото)\nСиёсат 29/04, 19:59


Ҳар қандай йўл билан Россияга: тожикистонликлар Минск ва Дубайга авиачипта сотиб олмоқда\nТожикистоннинг ўнлаб аҳолиси Душанбе-Минск-Душанбе рейси учун чипта сотиб олиш мақсадида авиакассаларда навбатда турибди. Яқинда Тожикистон ташқи ишлар вазирлиги «Сомон Эйр» авиакомпанияси 2020 йилнинг 21 ва 27 сентябр кунлари шу йўналишлар бўйича чартер рейсларни амалга оширишини маълум қилди.\nЧартер рейслари Белорус Республикаси ва Украинада таълим олаётган тожикистонлик талабаларни, шунингдек хорижий давлат фуқороларини олиб кетиш учун мўлжалланган, дейилади ташқи сиёсат маҳкамаси хабарида.\nДушанбе-Минск-Душанбе рейси учун авиачипталар Тожикистон Таълим ва фан вазирлигининг рўйхати бўйича сотилмоқда, бироқ юзлаб меҳнат мигрантлари чипта сотиб олиш ва белорус ҳудудлари орқали Россияга бориш умидини йўқотмаган.\nДушанбеда яшовчиОдина Неъматзод 21 сентябр куни пойтахтдаги авиакассалардан бирида ўз навбатини кутди. «Мен Россия рейси учун давлат хизматлари Ягона порталида рўйхатдан ўтган эдим ва махсус электрон формани тўлдирган эдим. Бу самарасиз бўлди. Энди Минскача чипта олмоқчиман», дейди у Радио Озоди мухбирига.\nТожикистон пойтахтида яшовчи Саиджон Сатторий қиммат нархда бўлса ҳам авиачипта сотиб олишга тайёрлигини билдирди.\nРоссия 21 сентябрдан Беларус, Қозоғистон ва Қирғизистон билан авиапарвозларни қайта тиклади. Тожикистон ва Россия ўртасида мунтазам парвозларнинг қачон тикланиши аниқ эмас.\nТожикистон ТИВ Ахборот ва матбуот департаменти бошлиғи ўринбосари Амриё Бобоевнинг таъкидлашича, Тожикистон расмийлари22 июлдаёқ Россия томонини авиапарвозлар қайта тикланишига тайёр эканлигидан хабардор қилган ва тожик авиакомпаниялари барча санитар талабларга амал қилган ҳолда парвозларни амалга оширишига ишонтирилган. «Москвада ўз навбатида мунтазам парвозлар санаси икки мамлакат авиарасмийлари ўртасидаги музокораларда аниқланиши юзасиданмаълум қилдилар. Музокоралар давом этмоқда, сўнги қарорни Россия беради», - дея таъкидлади Тожикистон ТИВ расмий вакили.\nТожикистоннинг бошқа мамлакатлар, жумладан Россия билан авиапарвозлари март ойида коронавирус хавфи туфайли вақтинча тўхтатилган эди. Ҳозир тожик фуқороларини Россия шаҳарларидан олиб келиш мақсадида фақат чартер рейслари амалга оширилмоқда.\nТожикистон ТИВ яқинда «Сомон Эйр» авиакомпанияси 16 - 30 сентябр оралиғида қўшимча 71 та чартер рейсини амалга оширишини маълум қилган эди. Бу қарор КОВИД-19 тарқалишининг олдини олишни кучайтириш Республика штаби томонидан қабул қилинди. Москва, Санкт-Петербург, Казань, Краснодар, Новосибирск, Екатеринбург, Иркутск, Уфа ва Сургутга амалга ошириладиган барча чартер рейслари Россия расмийлари билан келишилган, дейилади хабарда.\n«Сомон Эйр» авиакомпанияси 21 сентябр куни Радио Озодига самолётлар Россияга бўш парвоз қилаётганини маълум қилди.\nШу билан бирга айрим тожик мигрантлари Москвага Дубай орқали парвоз қилишга ҳаракат қилмоқда. Душанбе-Дубай-Москва рейси учун чипта нархи $1300. Радио Озодига Flydubai ва «Сомон Эйр» вакилларининг айтишларича, улар Дубайгача парвозни кафолатлайдилар, у ерданМосквага фақат Россия фуқорларигина учиб кетишлари мумкин.


Мугабенинг ўрнини ким эгаллаши мумкинлиги айтилди\n17:31 / 20.11.2017\nЗимбабве вице-президенти Пхелекезела Мпхоко импичмент ёки истеъфога чиқадиган бўлса, давлат раҳбари Роберт Мугабенинг қонуний ворисига айланади, деб хабар бермоқда Зимбабведаги Veritas ҳуқуқшунослик маркази.\nАввалроқ ZANU PF ҳукмрон партия марказий қўмитаси Мугабени партия биринчи котиби лавозимидан четлатди, шунингдек, уни душанба куни тушлик вақтигача президент лавозимидан истеъфога чиқишга чақириб, импичмент билан таҳдид қилди. Мугабе якшанба куни халққа қилган мурожаатида ўз истеъфоси ҳақида эълон қилмади ва ҳукмрон партиянинг декабрь ойидаги конгрессида раислик қилиш ниятида эканини маълум қилди.\nVeritas таҳлилий изоҳида иддао этилишича, импичмент жараёни муваффақиятли якун топса, давлат раҳбари лавозими Мпхокога ўтиши керак.\n"Мпхоко мамлакат ташқарисида, ёки ҳибсда, ёхуд партиядаги лавозимидан маҳрум қилинган, ёки ундан четлатилган бўлиши мумкинлиги, унинг вице-президент сифатидаги мақомини ўзгартирмайди", - дея экспертлар хулосасидан иқтибос келтиради Harare24 янгиликлар портали.\nМпхоко қаерда эканлиги борасида турли маълумотлар келмоқда: баъзиларига кўра, у Японияга қочиб кетган; бошқа маълумотга қараганда эса – уй қамоғида сақланмоқда.\nМаълумот учун, Мпхоко Зимбабведаги икки вице-президентдан бири саналади: унинг ҳамкасби Эммерсон Мнангагва ноябрь бошида истеъфога чиқарилган.


Йўлда нотаниш Ferrari учради - Автомобильные новости UZ - Скачать музыку бесплатно новинки музыки 2016-2017\nЙўлда нотаниш Ferrari учради\nБошқа Феррариларга ўхшамайдиган суперкарни Маранелло заводи яқинида учратиб қолиб, Facebook фойдаланувчиларидан бири саҳифасига жойлади. Феррарининг олд қисми кенг ҳавотортари (воздухозаборник), чамаси, карбонпластикдан ясалган бампери билан одатдаги Ferrari 488 GTB русумидан фарқ қилади. Капоти ва томига Италия байроғи тасвири туширилган. Орқа тарафи ҳам ўзгача. Диффузори каттакон, бампери ва газ чиқарув қувурчаси бошқача, марка логотипи устида стоп-сигнал йўқ. Тахминларга таянсак, расмда 488 GTB Speciale русумининг махсус версияларидан бири акс этган. Ёки компаниянинг Осиё бўйича бошқарувчи директори Дитер Кнехтель олдиндан айтиб ўтган яп-янги русум кўчада юрибди. Эслатиб ўтамиз, Ferrari 488 GTB автомобили 458 Italia русумининг давомчисидир. Автомобилга 3,9 литрли V8 мотор ўрнатилган бўлиб 670 от кучига эга. Айлантириш моменти 760 Н∙м. Юз тезликка 3 сонияда чиқади, энг юқори тезлиги 330 км/соат. - деб хабар бермоқда Carzone.uz нашри.


Малака тоифаси қандай берилади | NORMA.UZ\nХизмат бўйича кўтарилиш ёки меҳнатга ҳақ тўлаш миқдори кўпинча ходимнинг малакаси, у лавозимга мувофиқлиги юзасидан ўтказилган аттестациядан муваффақиятли ўтганлигига тўғридан-тўғри боғлиқ бўлади.\nХизматчилар лавозимлари бўйича малака тоифалари қандай берилиши ва буни қандай тўғри расмийлаштириш ҳақида меҳнат ҳуқуқи бўйича «Норма» эксперти Ленара ХИКМАТОВА гапириб берди:\n- Меҳнат кодексида “малака тоифаси” тушунчаси мавжуд эмас ва аксарият ҳолларда иш берувчи уни белгилашга мажбур эмас. Бироқ агар, масалан, ташкилотда меҳнатга ҳақ тўлашни ходимларнинг малакасига боғлиқ ҳолда табақалаштириш тўғрисида қарор қабул қилинган бўлса, ҳар бири учун маълумот, малака даражаси ва иш тажрибасига турли талаблар қўйиб, лавозимларни тоифаларга ажратиш мумкин.\nМалака тоифалари (малака разряди билан чалкаштирмаслик керак) – бу муайян мезонларга тўғри келадиган ходимнинг малака, меҳнат унумдорлиги ва профессионализми даражаси. Разряд, ўз навбатида, ишнинг мураккаблигини белгилайди ва унинг бажарилиши учун ходимнинг малакасини талаб этади. Яъни разряд берилиши билан ходимнинг, ишлаб чиқариш лавозимлари ва касблари (“катта”, “етакчи” ва ҳ.к.) билан бўлган ҳолдаги каби мажбуриятлари доираси кенгайиши мумкин. Тоифа эса – ходимнинг профессионализмини бу ўзига хос тан олишдир. Шу боис малака тоифасини бериш одатда ходимга қўшимча вазифалар берилишига олиб келмайди.\nХизматчилар лавозимлари ва ишчилар касблари бўйича қуйидаги малака тоифалари белгиланиши мумкин: олий, биринчи, иккинчи, учинчи.\nМасалан, муҳандислик лавозими 1-тоифали муҳандис, 2-тоифали муҳандис, 3-тоифали муҳандис; юрисконсульт лавозими – 1-тоифали юрисконсульт, 2-тоифали юрисконсульт, юрисконсульт лавозимларига ажратилиши мумкин ва ҳ.к.\nМалака тоифаси лавозимнинг бир қисми ҳисобланади. Унинг берилиши лавозимни ўзгартириш ва унинг янги номининг ҳосил бўлишига сабаб бўлмайди ва ўзича, ходимнинг меҳнат шартномасига ўзгартиришлар киритишни талаб этмайди. Бироқ агар тоифа берилиши натижасида меҳнат шартномасида ёзилган ходим меҳнатининг айрим шартлари ўзгарган бўлса (масалан, иш ҳақининг аниқ миқдори, таътилнинг муддати ва ҳ.к.), меҳнат шартномасига қўшимча келишувни расмийлаштириш зарур.\nТоифалар, қоидага кўра, ўтказиладиган аттестация натижалари бўйича белгиланади. Уни ўтказишнинг ягона тартиби қонунчиликда мавжуд эмас. Айрим тармоқлар учун ва айрим тоифадаги ходимлар бўйича норматив-ҳуқуқий ҳужжатлар билан аттестациядан ўтказишнинг ўз таомили назарда тутилган. Масалан – врачлар ва фармацевтлар, давлат ташкилотларининг юридик хизматлар ходимлари, ветеринарлар учун ва ҳ.к. Улар учун ушбу таомил қонунчилик билан мустаҳкамланмаган лавозимлар, мутахассисликлар ва касблар бўйича қандай аттестация ўтказилади ва тоифа берилади?


Амударёда келини кетмон билан урган қайнота касалхонага ётқизилди\n17 январ 2021, Тошкент вақти: 03:05\n2019 йил 11 июль куни Қорақалпоғистон Республикасининг Амударё туманида яшовчи 25 яшар Р. Собирова уйида оилавий жанжал оқибатида 62 ёшли қайнотасининг курагига кетмон билан уриб жароҳат етказган.\nБу ҳақда хабар қилган ИИВ Жамоатчилик ва ОАВ билан алоқалар бошқармаси қайнотанинг исм-фамилияси бош ҳарфидан бошқа шахсий маълумотларни, жанжалга нима сабаб бўлгани очиқламаган.\nКетмон билан урилган қайнота касалхонага ётқизилган. Ҳолат юзасидан жиноят иши қўзғатилиб, Р.Собирова ушланган. Тергов ҳаракатлари олиб борилмоқда.


Ватандошларимизнинг биринчи гуруҳи Ҳаж сафарига жўнади\nҲажга боришни орзу қилган ватандошларимизнинг биринчи гуруҳи Саудия Арабистонига жўнаб кетди.\nСаудия Арабистонига борган ишчи гуруҳимиз ҳожиларни кутиб олиш учун барча зарурий чораларни кўрди. Уларга меҳмонхона, мазали таомлар, манзилларига етказиб қўядиган автоуловлар, малакали тиббий хизмат ва ыулайликлар муҳайё қилинган.\nҲожиларга барча шароитлар яратилган. Ҳаж амалини бу қадар қулай шароитларда бажариш улуғ зотларнинг орзуси бўлиб келганини тасаввур қилишнинг ўзиёқ ватандошларимизнинг толеи қанчалик баландлигига далолат қилади.\nСамолётга чиқаётган чоқдаги нуроний отахону онахонларнинг қалбларидаги ҳаяжон, кўзларидаги севинч ёшларини кўриб. тилларидаги дуоларини эшитган ҳар бир киши тўлқинланиб кетади. Юртимиз тинчлиги, юртбошимизнинг омонлиги, ғайрат-шижоати, элимизнинг маъмурлиги астойдил кўнгилдан келаётган дуолар шарофатдиндир. Уларнинг муқаддас маконларга эсон-омон бориб, ҳаж ибодатларини бекаму кўст бажариб, Ватанимизга ёруғ юз билан қайтиб келишини тилаб қолади.\nҲожиларимизни – отахону онахонларимиз, ака-укаларимиз, опа-сингилларимизни ўз бағрига жойлаб ҳавога кўтарилган улкан ҳаво лайнерининг ортидан қараб, қўлларимизни дуога очиб уларнинг ҳаққига дуолар қилиб қолдик: Йўлларингиз очиқ ва ойдин, ибодатларингиз мақбулу манзур бўлсин! Ҳажингиз муборак, азиз юртдошлар!\nКиришлар бугун: 2266\nТашрифлар бугун: 2018


АҚШ: Ҳакерлар мамлакат тарихидаги энг катта кибер-ҳужумда айбланди\nАҚШ прокурорлари пайшанба куни тўрт россиялик ва бир украиналикга нисбатан мамлакат тарихидаги энг катта кибер-жиноят бўйича айбловларни эълон қилди.\nРоссиялик икки айбланувчи - Дмитрий Смилянец ва Владимир Дринкман 2012 йилнинг июн ойидан бери ҳибсда сақланмоқда.\nҚолган айбланувчилар Александр Калинин, Роман Котов ва украинанлик Михайло Ритиков ҳалигача ҳибсга олингани йўқ.\nҲакерлар 2005 ва 2012 йиллар оралиғида интернет орқали асосан йирик корпорациялардан 160 миллиондан ортиқ кредит ва дебит карталари рақамларини ўғирлаганликда айбланмоқда.\nЖабр кўрган корпорациялар орасида АҚШнинг Nasdaq фонд биржаси ва Visa Inc. ширкатлари бор.\nҲакерлар ҳужумларидан келтирилган зиён юз миллион доллардан кўп экани айтилмоқда.


Лицензия ва рухсатномалар сони камаяди, уларни олиш осонлашади | NORMA.UZ\nЛицензия ва рухсатномалар сони камаяди, уларни олиш осонлашади\nПрезидент 24 август куни лицензиялаш ва рухсат бериш тартиб-таомилларини тубдан такомиллаштириш чора-тадбирлари тўғрисидаги Фармонни имзолади (24.08.2020 йилдаги ПФ-6044-сон Фармонга қаранг).\n2021 йил 1 январдан бошлаб лицензияланадиган фаолият ва рухсат этиш хусусиятига эга ҳужжатларнинг айрим турлари, шу жумладан бирлаштириш ва хабардор қилиш тартиби жорий этилиши йўли билан бекор қилинади. Кейингисига батафсилроқ тўхталиб ўтамиз.\nХабардор қилиш тартиби субъектга фаолиятни бошлаш ёки ҳаракатни амалга ошириш учун ваколатли органнинг қарори талаб этилмаслигини, бироқ унинг белгиланган талаб ва шартларга мувофиқ эканлигини тасдиқловчи хабарнома юбориши зарурлигини англатади. Ушбу мувофиқлик ҳужжатларни тақдим этиш жараёнида, устувор равишда инсон аралашувисиз текширувдан ўтказилади. Бунда БҲМнинг 50%игача йиғим ундирилади, қурилиш-монтаж ишларини ва алкоголь маҳсулотлари билан чакана савдо қилишни бошлаганлик ҳақидаги хабарномалар бундан мустасно. Хабардор қилиш тартиби жорий этилган фаолият (ҳаракат) учун расмийлаштирилган лицензия ёки рухсат этиш хусусиятига эга ҳужжатларнинг амал қилиши ўз кучида қолади – уларнинг эгалари хабарнома юборишларига тўғри келмайди.\nШунингдек 2021 йил 1 январдан бошлаб:\n1. айрим лицензиялар ва рухсат этиш хусусиятига эга ҳужжатларни расмийлаштириш муддатлари қисқартирилади;\n2. туризм фаолиятини лицензиялашда туроператорлар хизматларини сертификатлаш ихтиёрий этиб белгиланади;\n3. қуйидагилар бекор қилинади:\nкредит бюролари фаолиятини лицензиялашда – камида 10 та тижорат банки билан кредит алмашинувини амалга оширишга розилигини тасдиқловчи ҳужжат мавжудлиги талаби;\nдорихоналар филиаллари учун алоҳида лицензияларни расмийлаштириш амалиёти, у ташкил этилганда ҳар бир филиал манзили асосий лицензияда кўрсатилади;\nер қаъри участкаларидан фойдаланиш ҳуқуқи учун лицензия олишда – талабгордан маҳаллий давлат ҳокимияти органларининг кафолат хатларини олишни талаб қилиш тартиби;\nПрезидент ёки Вазирлар Маҳкамаси қарорлари билан ташкил этилган давлат унитар корхоналари ва нодавлат ташкилотларнинг тегишли лицензияни олмасдан фаолиятнинг лицензияланадиган тури билан шуғулланиш ҳуқуқи;\n4. махсус мобиль иловаси мавжуд бўлган «Лицензия» ахборот тизими жорий этилади, унинг ёрдамида лицензиялаш, рухсат бериш ва хабардор қилиш тартиб-таомиллари босқичма-босқич тўлиқ онлайн-режимга ўтказилади. Қуйидагилар бундан мустасно:\nТИФ субъектларига «Ягона дарча» божхона ахборот тизимидан фойдаланган ҳолда бериладиган рухсат этиш хусусиятига эга ҳужжатлар;\nдавлат сири ва қонунчиликка мувофиқ фойдаланиш чекланган маълумотларни ўз ичига олган тартиб-таомиллар;\n5. лицензия ва рухсат этиш хусусиятига эга ҳужжатларни олиш ҳамда ваколатли органни хабардор қилиш ҳақидаги аризалар ва уларга илова қилинган ҳужжатлар электрон шаклда ЯИДХП орқали қабул қилинади;\n6. барча турдаги лицензия ва рухсат этиш хусусиятига эга ҳужжатлар ҳамда хабарнома қабул қилинганлиги ва реестрга киритилганлик ҳақида хат уларнинг ҳаққонийлигини онлайн текшириш имконини берадиган QR-код қўйилган ҳолда расмийлаштирилади. Тегишинча, уларни махсус бланкаларда бериш тартиби бекор қилинади, халқаро шартномаларда назарда тутилган ҳоллар бундан мустасно;\n7. асосий ваколатли орган мустақил равишда қўшимча ҳужжатларни олади ёки «Лицензия» тизими орқали бошқа идоралар билан келишишни амалга оширади, тадбиркорлик субъекти бунда иштирок этмайди;\n8. қуйидаги қонун бузилишларини аниқлаб, бу ҳақда ваколатли органларга хабар берган фуқаролар ундирилган жариманинг 10%и миқдоридаги пул мукофоти билан рағбатлантирилади:\nтегишли фаолият билан лицензиясиз ёки рухсат этиш хусусиятига эга ҳужжатсиз ёҳуд хабарнома юбормасдан шуғулланиш;\nбелгиланган талаб ва шартларни бузиш ҳолатлари билан боғлиқ;\nваколатли органлар томонидан аризаларни кўриб чиқиш, лицензия ёки рухсат этиш хусусиятига эга ҳужжатни бериш ёҳуд беришни рад этиш ҳамда унинг амал қилишини тўхтатиб туриш билан боғлиқ;\n9. ваколатли органлар ташаббуси билан лицензия ва рухсат этиш хусусиятига эга ҳужжатларни тугатиш ва бекор қилиш фақат суд тартибида амалга оширилади. Лицензиатнинг лицензия берганлик учун давлат божини тўламаган ҳоллар бундан мустасно;\n10. лицензия даъвогари худди шу соҳада бошқа лицензия бериш тўғрисида ариза билан мурожаат қилса, лицензияловчи органга фақатгина қўшимча лицензия талаблари ва шартларини қаноатлантирадиган маълумотларни тақдим этади.\n! 2020 йилда муддати тугайдиган барча лицензия ва рухсат этиш хусусиятига эга ҳужжатларнинг амал қилиш муддати 2021 йил 1 январга қадар узайтирилади. Уларнинг муддати ўтганлиги муносабати билан жавобгарликка тортиш ва бошқа чораларни қўллаш тақиқланади.\nБундан ташқари, ваколатли органлар томонидан қуйидаги ҳаракатларнинг амалга оширилиши тақиқланди:\nлицензиялар бериш, уларнинг амал қилиш муддатини узайтириш ва уларни қайта расмийлаштиришда – лицензия талабгорининг электр энергияси, табиий газ етказиб бериш, сув таъминоти ва сув чиқариш хизматлари, қаттиқ маиший чиқиндиларни тўплаш ва олиб чиқиб кетиш хизматлари учун мажбурий тўловлар бўйича, шунингдек, ижро ҳужжатлари бўйича қарздорлиги мавжудлиги сабабли давлат хизматлари кўрсатишни рад этиш;\nлицензия ва рухсат этиш хусусиятига эга ҳужжатларни бериш ҳақидаги аризаларни кўриб чиқиш, ушбу ҳужжатларни бериш, шунингдек, назорат функцияларини амалга ошириш жараёнида – тадбиркорлик субъектини лицензия ва рухсат беришга доир талаб ва шартларда назарда тутилмаган ҳақ эвазига бошқа турдаги хизматлардан фойдаланишга ёки рухсат этиш хусусиятига эга ҳужжатларни олишга бевосита ёки билвосита мажбурлаш.\n«Фаолиятнинг айрим турларини лицензиялаш тўғрисида»ги ва «Тадбиркорлик фаолияти соҳасидаги рухсат бериш тартиб-таомиллари тўғрисида»ги қонунлар бирлаштирилади. Консолидацияланган ҳужжатга лицензиялар, рухсат этиш хусусиятига эга ҳужжатлар ва хабардор қилиш тартиби амал қиладиган соҳалар рўйхатлари киритилади. Шундан сўнг жисмоний ва юридик шахслар маъмурий тартиб-таомиллардан ўтмасдан, ушбу рўйхатларга киритилмаган фаолият билан шуғуллана ва ҳаракатларни амалга ошира оладилар.\nНҲҲ лойиҳасида янги турдаги лицензияланадиган фаолият йўналиши ёки рухсат этиш хусусиятига эга ҳужжатни ёхуд фаолиятни бошлашнинг хабардор қилиш тартибини жорий этиш назарда тутилаётганда ушбу тартиб-таомилнинг тартибга солиш таъсирини мажбурий баҳолаш йўлга қўйилади. Бундай лойиҳалар Иқтисодий тараққиёт ва камбағалликни қисқартириш вазирлиги ҳамда Монополияга қарши курашиш қўмитасининг ижобий хулосалари мавжуд бўлгандагина, шунингдек, бизнес-омбудсман ва ССП билан келишилган ҳолда Адлия вазирлигига киритилиши зарур.\nҲар бир лицензиялаш, рухсат бериш ҳамда хабардор қилиш тартиб-таомили унинг амал қилиши натижасида эришилган мақсадларни, ижтимоий-иқтисодий, инновацион ва технологик ривожланишнинг жорий ҳолатини, шунингдек, тадбиркорлик субъектларининг харажатларини баҳолаган ҳолда камида ҳар беш йилда қайта кўриб чиқилади.


Бош сахифа > Янгиликлар > УСТА-ШОГИРД ЖАНЖАЛИ ЎЛИМ БИЛАН ТУГАДИ\nЭнг ачинарлиси жиноятчи ҳам, жабрланувчи ҳам узоқ йиллар давомида бир-бирларига кўмакдош устоз-шогирд бўлиб автомашиналарнинг эҳтиёт қисмларини таъмирлаб келишган. Бугун атрофимизда рўй бераётган воқеалар, коронавируснинг инсоният тақдирига бераётган зарбаси бизни омонат жонимизни асрашда бир-биримизга кўмаклашишга чақиряпти. Бироқ ўз нафсининг қулига айланиб, ичкилик сабаб ўзлигини йўқотган бир йигит одам ўлдириб жиноятчига айланди.\nБугун "Дўстлик" маҳалласи аҳолиси билан ана шу жиноят муҳокама қилинди.\nУчқудуқ туман ҳокимлиги ахборот хизмати.\nКўрилганлар сони: 1699


22.01.2018 23:35 0 1290\nСўнгги вақтда интернет тармоғида ўқувчи ёшлар орасида бўлиб ўтаётган фан олимпиадаларидаги таниш-билишчилик, коррупция, турли адолатсизликлар ҳақида кўп ва хўп ёзилмоқда. Ижтимоий тармоқларнинг фаол кузатувчиси сифатида ушбу хабарлар билан танишиб, менда ҳам ўз фикримни билдириш истаги туғилди. Фақат бошқа томондан!\nЕтти йиллик педагогик фаолиятим давомида туманда ва вилоятдаги мактаб ўқувчиларининг «Билимлар беллашуви», лицей ва коллеж ўқувчиларининг вилоят олимпиадасида биология фанидан ҳакамлар ҳайъати аъзоси, раиси, вилоят миқёсидаги фан олимпиадасида апелляция комиссияси раиси сифатида бир неча марта иштирок этганман. Айтишим мумкинки, ушбу «Билимлар беллашуви» ва фан олимпиадаларида қатнашадиган ўқувчилар билан бирга уларнинг ўқитувчилари, ота-оналари, таълим муассасаси раҳбарлари ҳам ҳаяжонда бўлади. Натижа чиққунча юракларини ҳовучлаб ўтиришади. Мен уларнинг барчасини яхши тушунаман. Лекин ҳозир сизларга қарама-қарши томондан, яъни ҳакамлар ҳайъати томонидан туриб фикрларимни айтмоқчиман. Мени танийдиганлар олимпиада жараёнларини қандай ўтказганимни, қай даражада одил бўла олганимни билишади ва мен бу борада аввало ўша қоракўз ўқувчилар, ундан кейин виждоним олдида покман. Демак, фикрларимни тизимли равишда айтадиган бўлсам:\n— аксарият ота-оналар ва ўқитувчилар ўз ўқувчисини жуда билимли деб ўйлашади, ваҳоланки, аксарият ҳолларда унчалик бўлмайди. Тажрибамда кўп кузатганман, менга мақтаб олиб келинган ўқувчилар аслида мақталгандек билимли бўлиб чиқмайди, фан юзасидан олинган билими асосида мантиқий фикрлаш кўникмасига эга бўлмайди;\n— аксарият ўқувчилар «Билимлар беллашуви» ва фан олимпиадаси давомида ёзма саволларнинг барчасига жавоб ёзганини, лекин ҳакамлар унга паст балл қўйганини даъво қилиши тез-тез қулоққа чалиниб туради. Ўзим ҳам бу ҳолатга кўп дуч келганман. Келинг, сизга шу ҳолатни бир мисол билан озгина изоҳлаб берсам. 2017 йилнинг март ойи охирида Фарғона вилоятида академик лицей ва касб-ҳунар коллежлари ўқувчилари орасида биология фанидан бўлиб ўтган вилоят олимпиадасида ёзма иш учун қуйидаги савол тушган: «Раънодошлар ва мураккабгулдошларга мансуб ўсимликларни ўзаро таққослаб, ўхшашлик ва фарқларини ёзинг». Бир қарашда жуда оддий савол, шундай эмасми? Аслида эса йўқ! Бу саволга ўқувчи Венн диаграммаси асосида жавоб бериши назарда тутилмоқда, икки оила вакилларини таққослаши ва улар учун умумий жиҳатларни ажратиб чиқиши, фарқ қилувчи жиҳатларини эса алоҳида кўрсатиши лозим эди. Лекин ўқувчиларнинг 95 фоизи ушбу саволга аввал раънодошлар оиласининг барча белгиларини, кейин мураккабгулдошлар оиласининг барча белгиларини тўлиқ ёзиб чиқиш орқали жавоб беришган. Аслида бу ерда энг катта айб ўқитувчида деб ҳисоблайман, чунки у олимпиадага тайёрлаётган ўқувчисининг фан мавзулари юзасидан мантиқий фикрлаши устида ишлаши, ўтган йиллардаги олимпиада саволлари базасидан фойдаланган ҳолда болани тайёрлаши лозим эди. Олимпиадада юқори баллга саволга қанчалик кўп жавоб ёзиш билан эмас, балки саволда нима сўралаётган бўлса айнан ана шунга жавоб бериш билан эришилади;\n— билимни баҳолашда 100 балли система қўлланишини кўпчилигимиз биламиз, 54 баллдан пасти «қониқарсиз», 55-70 оралиғи «қониқарли», 71-85 – «яхши» ва 86-100 — «аъло». Энди айтинг-чи, амалий кўникмани қандай баҳолаш мумкин? Мен сизга педагог сифатида жавоб бераман, амалиётнинг баҳоси ё 0, ё 100 бўлади, оралиқ баҳо бўлмайди. Чунки амалий машғулотда бирор кичик детал унутиб қолдирилса жараён охирида ҳеч қандай натижа чиқмайди. Масалан, одамда қон босимини ўлчаётган ўқувчи тонометр манжетини бирозгина нотўғри жойлаштириб, лекин қолган амалларни тўғри бажарган тақдирда ҳам қон босимини ўлчай олмайди. Мана бизнинг ўқувчиларда бугунги кунда қандай кўникмалар етишмайди, бу эса айрим ўқитувчиларимиз компитентликка асосланган ўқитишга умуман эътибор бермаслигидан келиб чиқади. Бу нарсага фан олимпиадаларида жуда қаттиқ эътибор берилади;\n— яна бир муҳим жиҳат шуки, аксарият ҳолатда бола олимпиадага билим томондан тайёр бўлади, аммо техник жиҳатдан тайёр бўлмайди. Билим натижанинг 50 фоизи бўлса, уни кўрсатиб бера олиш натижанинг 50 фоизи ҳисобланади. Кўп ҳолатларда бола ёзма ишда биринчи ва иккинчи саволга шу даражада кўп вақт сарфлайдики, учинчи ва тўртинчи саволга тўлиқ жавоб беришга улгурмай қолади. Мен ҳар гал олимпиадада ўқувчиларга «...4 та саволга 40 балл ажратилган бўлса, битта саволга 10 бет жавоб ёзилса ҳам максимал 10 балл оласиз холос, шу боис ҳамма саволга жавоб ёзишга ҳаракат қилинг» дейман. Тасаввур қилинг, 2 та саволга мукаммал жавоб бериб қолганларига улгурмаган ўқувчи 20 балл олади, 5 та саволга ўртача даражада жавоб берган ўқувчи эса 5 баллдан олган тақдирда ҳам 25 баллни қўлга киритади. Шу боис ўқувчиларни олимпиадага тайёрлашда уларни техник жиҳатдан тайёрлашга ҳам эътибор қаратиш лозим;\n— олимпиадага тайёрланаётган ўқувчилар кўпинча фақат мактаб дарсликлари билан чекланиб қолади. Бу эса унчалик тўғри эмас. Чунки айрим дарсликларни нашр қилиш жараёнида баъзи маълумотларда хато кетиб қолганини ёки айрим мавзуларга оид маълумотлар жуда кам ёки замонавий фан хулосаларига нисбатан эскирганини кузатиш мумкин. Шу боис ўқитувчилар олимпиадага ўқувчи тайёрлаётганда албатта шу жиҳатларни ҳам ҳисобга олишлари керак.\nМана энди олимпиада жараёни қандай ташкил этилиши ҳақида ҳам икки оғиз айтиб ўтсам, чунки уларда ҳам камчиликлар ва тўғриланиши шарт бўлган жиҳатлар топилади.\nБиринчидан, олимпиадага ҳакам танлаётганда энг аввало мана шу фанни яхши биладиган, педагогик маҳорати юқори, олий малакали кадрларни танлаб олиш керак. Аммо аксарият ҳолларда ҳакамлар ҳайъатини шакллантиришга панжа орасидан қаралади. Улар орасида ўз фанини етарлича билмайдиган, ҳакамликка умуман муносиб бўлмаган кадрлар ҳам учрайди.\nИккинчидан, олимпиада учун тайёрланадиган материаллар ўқувчининг ёшига, дунёқарашига мос бўлишини ҳисобга олиш, уларни олимпиадагача эксперт текширувидан ўтказиш шарт! Бизда эса айнан олимпиада куни саволлар тезда номигагина экспертизадан ўтказилади. Кўпинча саволлар нотўғри тузилгани ёки ўқувчиларнинг ёшига мос танланмагани борасида ташкилотчилар билан келишмовчиликлар чиқиб туради.\nУчинчидан, жараённи имкони борича шаффофлаштириш лозим. Яъни, ёзма ишлар текшириб бўлинганидан кейин болаларга тўлиқ қайтариб берилиши, улар ўз ишларини кўриб чиқишлари ва туғилган саволларга ҳакамлардан жавоб олишлари керак. Бу қийин бўлса-да, мен ҳар сафар шу нарсани жорий этишга ҳаракат қилганман. Бола қачон норози бўлади, саволлари очиқлигича қолиб кетса, ўзининг нимада хато қилганига, нега паст балл олганига етарлича изоҳ олмаса. Ўзим қатнашган охирги олимпиадада синфхонага ўқувчиларни киргизиб, текширилган ёзма ишларини қўлларига қайтариб бердим. «Ҳамма ўз иши ва унга қўйилган баҳо билан танишиб чиқсин, саволи бўлса қўлини кўтарсин, битталаб юриб нега бундай баҳо олганини изоҳлаб бераман», — дедим. Болалар тезда ишга киришиб кетишди, бирин-кетин қўллар кўтарилди, мен саволларни аввал доскада қисқача изоҳлаб, қандай жавоб бериш кераклигини тушунтирдим-да, ҳар бир боланинг саволига эринмасдан жавоб қайтариб, қаерда камчиликка йўл қўйганларини кўрсатиб бердим. Синфхонадан бирин-кетин ўз баҳосига рози бўлганлар чиқиб кета бошлади, охиргиси қолгунча бир ярим соат вақт кетди, лекин ташқарига чиққач норозиликлар бўлмади, чунки бола ўзининг нимада ва қаерда хато қилганини тушунган эди.\nТўртинчидан, олимпиада ташкилотчилари ва ҳакамлари шуни асло унутмасликлари лозимки, олимпиада ўтказишдан мақсад фақатгина ҳудуддаги энг билимли болаларни танлаб олиш эмас! Бу ерда турли мактаб ва туманлардан, вилоятлардан келган ўқувчилар бир-бирлари билан дўстлашади, энг муҳими, ўзлари қизиқадиган фанлар бўйича маълумот, тажриба алмашадилар ва ўқиб изланиш учун янги мотивация оладилар. Агар жараён тўғри ташкил этилса, юқоридагиларнинг барчасига эришса бўлади.\nШу ўринда олимпиадаларга ўқувчи тайёрлаётган муаллимларга бир-иккита маслаҳат бермоқчиман.\nАввало бола билан жиддий шуғулланинг, балки ўша ўқувчингиз синфида, мактабида энг аълочидир, лекин бошқа мактабларда ундан-да аълочи ўқувчилар борлигини унутманг.\nБолани тартибли ва режа асосида шуғуллантиринг. Ёзма иш ва тестларга жавоб бериш кўникмасини шакллантириш устида ишланг. Педагогик усуллардан фойдаланган ҳолда саволларга жавоб беришга ўргатинг. Ўқувчиларимиз бир хатога жуда кўп йўл қўйишади, яъни ўқиган маълумотларидан айнан энг керакли қисмини ажратиб олишга қийналади. Масалан, «Қоннинг шаклли элементларига таъриф беринг» деган савол берилса, улар саволга жавоб беришни қонни тўлиқ таърифлашдан бошлашади. Бу эса олимпиада жараёнида қимматли вақтни беҳуда сарфлашга сабаб бўлади.\nЎқувчи билан техник жиҳатдан ишланг, ёзма иш учун 4 та саволга 2 соат вақт ажратилган бўлса, демак, ҳар бир саволга 30 дақиқа вақт ажратишни ва шу вақт ичида унга етарлича жавоб беришга ўргатинг. Бу эса узоқ ва давомли машқ асосида шаклланадиган кўникмадир.\nЭнг муҳими, ўқувчини олимпиадага руҳан тайёрланг. Фан олимпиадалари билимлар жангидир, у ерда фақат билим ва кўникманинг ўзи камлик қилади, унга албатта руҳан тайёр бўлиш, қалбда ғолиблик ҳисси бўлиши шарт.\nУшбу ёзганларимга хулоса шуки, жараёнда кимнидир айблашдан олдин аввало ўзимизни ислоҳ этайлик. Мен жараёнда коррупция, таниш-билишчилик, адолатсизлик йўқ демоқчи эмасман, бундай ҳоллар мавжуд, бўлган ва бундан кейин ҳам бўлиши аниқ. Чунки бундай иллатларни бир-икки йилда бартараф этиб бўлмайди. Агар ўқувчи барча шартларга тўлиқ ва мукаммал жавоб берса, ҳеч қандай «каттакон» унга паст балл қўя олмайди. Энг муҳими, болани тўғри тайёрлайлик, бола олимпиадада яхши ўрин олмаса уни руҳан қўллаб-қувватлаб, хатолари устида ишлаш кўникмасини шакллантирайлик. Асло атрофга ва жамиятга норози кайфиятда улғайтирмайлик, бу унга қаттиқ таъсир этади, руҳиятини шикастлайди. Унутмайлик, эртанги натижа бугунги амалларимизга боғлиқ.\nхалқ таълими коррупция\nЖамият 13/01, 10:07


Айрим тижорат банкларида долларни сотиш курси...\n16.02.2021 09:02 0 1651\nБугун, 16 февралдан Ўзбекистондаги айрим тижорат банкларида 1 АҚШ долларининг сотиш курси 40 сўмгача оширилди.\nШундай қилиб, айрим банкларда АҚШ долларининг сотиш курси 10590 сўмгача кўтарилди.\nЭслатиб ўтамиз, куни кеча Марказий банк 16 февралдан хорижий валюталарнинг ўзбек сўмига нисбатан янги қийматини белгилади. Унга кўра АҚШ долларининг расмий курси +9,26 сўмга кўтарилиб, 10 540,09 сўмни ташкил қилди.\nМарказий банк доллар тижорат банклари\nЖамият бугун, 04:09\nИқтисодиёт Кеча, 12:59


ЭҲТИЁТ БЎЛИНГ: ҚОПОҒОН ИТ! — Ishonch Gazetasi\nЭҲТИЁТ БЎЛИНГ: ҚОПОҒОН ИТ!\nДеярли ҳар бир хонадонда ит боқилади. Кўча-куйда, айниқса, йирик ахлатхоналарда изғиб ва тунаб юрадиган итларнинг сон-саноғи йўқ. Бир-бирини тишлаган, талаган итларни кўрганда хаёлимизга қўрқув оралайди: “Ишқилиб, итлар қутурмаган бўлсин-да!”.\nБиргина Қашқадарё вилоятида ўтган йилда 1650 кишини ит қопган.\nҚаровсиз қолган ҳайвонларни тутиш ва сақлашга масъул бўлган ходимлар қаерга қарашяпти? «Қашқадарё” газетаси газетасида чоп этилган ушбу мақолада шу ҳақда сўз юритилади.\nБунинг олдини олиш учун эса масалани тартибга солиш мақсадида ҳамда Ўзбекистон Республикаси Вазирлар Маҳкамасининг 2011 йил 8 июлдаги “Қаровсиз қолган ҳайвонларни тутиш ва сақлаш билан боғлиқ хизматлар фаолиятини такомиллаштириш чора-тадбирлари тўғрисида”ги қарорига кўра, вилоят ҳокимининг 2011 йил 16 июлдаги тегишли қарори қабул қилиниб, уларга кўра, итлар ва мушукларни сақлаш масалаларини тартибга солиш, қаровсиз ҳайвонларни тутиш хизматлари фаолиятини такомиллаштириш, уларнинг моддий-техник базасини мустаҳкамлаш, масалага дахлдор бошқарма ва идораларнинг, қолаверса барча фуқароларнинг уй ҳайвонларини сақлаш, қутуриш касаллиги бўйича барқарор эпизоотик ва эпидемик вазиятни таъминлаш чоралари кўрилди.\nМуаммонинг яна бир муҳим жиҳати шуки, хўжалик ва хонадонлардаги барча катта-кичик ҳайвонлар ветеринария хизмати ходимлари томонидан ҳисобга олиниши, улар ҳар йили қутуриш касаллигига қарши албатта эмланиши зарур. Шунингдек, кўча-кўй, маҳаллалардаги қаровсиз, дайди ҳайвонлар “қутурган” деб гумон қилиниши ва жойлардаги махсус ит тутиш бўлимлари ходимлари томонидан белгиланган тартиб-қоида бўйича йўқотилиши шарт. Улар фақат чақирув бўлганда эмас, ўзлари мониторинг тарзида мунтазам жойларга чиқиб туриши мақсадга мувофиқ.\n2019 йил 8 февраль, 11-сон